PRU15: Pengundian DUN Tioman tangguh

KUANTAN, 19 November- Proses pengundian bagi kerusi Dewan Undangan Negeri (DUN) Tioman hari ini ditangguhkan ekoran kematian calon Perikatan Nasional (PN) Md Yunus Ramli awal pagi ini. Pengarah Suruhanjaya Pilihan Raya (SPR) Pahang Datuk Zamree Hamli yang memaklumkan perkara itu berkata proses pengundian bagi Parlimen Rompin dan dua lagi DUN di bawahnya iaitu Muadzam Shah dan Bukit Ibam bagaimanapun berjalan seperti biasa. "Status DUN Tioman akan disahkan oleh ibu pejabat SPR dan perkembangan berkaitan tarikh baharu juga mereka akan buat,” katanya semasa dihubungi di sini hari ini.SPR menetapkan hari ini sebagai hari pengundian bagi Pilihan Raya Umum ke-15 (PRU15).Terdapat 42 kerusi DUN di Pahang.Md Yunus, 61, daripada PAS, meninggal dunia di Hospital Rompin pada kira-kira 3.30 pagi selepas dikejarkan ke hospital itu oleh ahli keluarganya dipercayai akibat serangan jantung.Pada PRU15, DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).Allahyarham yang juga Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman sebelum ini pernah bertanding di DUN sama pada pilihan raya umum 2018.Terdahulu, Pegawai Pengurus Pilihan Raya Parlimen Rompin Datuk Ahmad Nasim Mohd Sidek memaklumkan pengeluaran kertas undi bagi DUN Tioman ditangguhkan ekoran kematian Md Yunus."Penangguhan (pengeluaran kertas undi) hanya melibatkan DUN berkenaan sahaja,” kata Ahmad Nasim.- BERNAMA

(Pengarah Suruhanjaya Pilihan Raya (SPR) Pahang Datuk Zamree Hamli)


PRU15: Tengku Zafrul dan isteri mengundi sama di SK Puncak Alam 2

SELANGOR, 19 November- Keadaan cuaca yang lembab dan hujan gerimis tidak mematahkan semangat pengundi Kuala Selangor.  Seawal jam 7 pagi, pengundi berdaftar telah mula beratur di SK Puncak Alam 2. Sebanyak 13 saluran dibuka melibatkan 102, 553 pengundi berdaftar.  Pagi ini, turut mengundi di saluran 4, calon Barisan Nasional (BN) bagi Parlimen Kuala Selangor, Tengku Datuk Seri Zafrul Tengku Abdul Aziz selesai mengundi di pusat mengundi di Sekolah Kebangsaan (SK) Puncak Alam 2 di sini.

(Tengku Datuk Seri Zafrul Tengku Abdul Aziz bersama isteri Raja Datin Seri Johanna Adrina Raja Arshad./Foto Bernama)

Turut menunaikan tanggungjawab sama, isterinya, Raja Datin Seri Johanna Adrina Raja Arshad.


Rosol, isteri antara pengundi awal tiba di Pusat Pengundian SK Bukit Diman

HULU TERENGGANU, 19 November- Calon PAS P038 Hulu Terengganu, Datuk Rosol Wahib tiba di Pusat Pengundian Sekolah Kebangsaan (SK) Bukit Diman pukul 7.50 pagi tadi untuk melaksanakan tanggungjawabnya mengundi pada Pilihan Raya Umum ke-15, hari ini.Rosol yang tiba bersama isterinya, Datin Halipah Ahmad menjadi pengundi pertama mengundi di saluran 1 dan selesai pukul 8.04 pagi.Cuaca pagi ini mendung dan proses pengundian berjalan lancar seawal pagi, di sini.SK Bukit Diman mempunyai 1,562 pengundi dan tiga saluran mengundi.

(Calon PAS P038 Hulu Terengganu, Datuk Rosol Wahib selesai laksana tanggungjawab)

Dalam pertembungan empat penjuru, Rosol akan bersaing dengan calon Barisan Nasional (BN) Datuk Rozi Mamat, Alias Ismail daripada Pakatan Harapan (PH) dan Mohd.Khadri Abdullah daripada Pejuang.Pada Pilihan Raya Umum ke-14, Parlimen P038 Hulu Terengganu dimenangi Rosol daripada BN dengan mendapat 30925 undi ketika menentang Muhyidin Abd Rashid daripada PAS dan Datuk Razali Idris daripada PKR.


PRU15: Hujan tidak halang pengundi tunai tanggungjawab

MUAR, 19 November- Proses pengundian bagi Pilihan Raya Umum ke-15 (PRU15) bermula, meskipun cuaca pagi di Johor hujan lebat, ia tidak menghalang pengundi Parlimen P143 Pagoh, untuk mengundi di Pusat Mengundi Sekolah Kebangsaan Kampong Raja, dengan kira-kira 60 pengundi berdaftar telah mengundi, setakat pukul sembilan pagi tadi.  Tinjauan RTM mendapati para petugas pilihan raya juga menyediakan payung kepada pengundi yang hadir, bagi melancarkan proses pengundian hari ini. Juga dilihat, petugas pilihan raya menyediakan kerusi roda, bagi memudahkan pergerakan pengundi, yang rata-rata terdiri daripada warga emas.

(Pengundi saluran satu yang terdiri daripada golongan warga emas yang datang seawal pagi untuk membuang undi)

Pusat Mengundi Sekolah Kebangsaan Kampong Raja mempunyai 1,766 pemilih berdaftar, melibatkan tiga saluran, dengan saluran ketiga dikhususkan untuk pengundi muda.  Turut hadir mengundi di pusat mengundi tersebut, calon Pakatan Harapan, Iskandar Shah Abd Rahman.

Parlimen P143 Pagoh menyaksikan tiga penjuru membabitkan calon Perikatan Nasional (PN), Tan Sri Muhyiddin Yassin; calon Barisan Nasional (BN), Datuk Seri Razali Ibrahim dan calon Pakatan Harapan (PH), Iskandar Shah Abd Rahman.


Calon PN DUN Tioman meninggal dunia

KUALA LUMPUR, 19 November- Calon Perikatan Nasional (PN) Dewan Undangan Negeri (DUN) Tioman Md Yunus Ramli meninggal dunia kira-kira 3.30 pagi tadi di Hospital Rompin, Pahang.Perkara itu disahkan Ahli Jawatankuasa PAS Pusat, Wan Rohimi Wan Daud kepada BERNAMA.Md Yunus, 61, daripada PAS yang sebelum ini pernah bertanding di kerusi sama pada PRU14 merupakan Ketua PAS Cawangan Sungai Puteri dan Pengarah 2 Jawatankuasa Pilihan Raya Kecil DUN Tioman.

Beliau juga merupakan bekas Timbalan Presiden Bola Sepak Daerah Rompin.Hari ini adalah hari pengundian bagi Pilihan Raya Umum ke-15 (PRU15).Bagi PRU15, DUN Tioman menyaksikan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (Pakatan Harapan) dan Datuk Seri Mohd Johari Hussain (Barisan Nasional).- BERNAMA


PRU15 : 8,958 pusat mengundi akan dibuka

KUALA LUMPUR, 19 November- Rakyat Malaysia yang layak mengundi akan menunaikan tanggungjawab mereka hari ini, dalam Pilihan Raya Umum ke-15 (PRU15), bagi menentukan parti atau gabungan yang diberikan mandat membentuk kerajaan baru di peringkat Persekutuan dan tiga negeri untuk tempoh lima tahun akan datang.Seramai 20,853,681 daripada keseluruhan 21,173,638 pemilih berdaftar akan membuat pilihan masing-masing mulai 8.00 pagi hingga 6.00 petang di Semenanjung Malaysia dan 7.30 pagi sehingga 5.30 petang bagi pengundi di Sabah, Sarawak dan Labuan.Sejumlah 38,348 saluran disediakan di 8,958 pusat mengundi seluruh negara bagi memudahkan proses itu.Selasa lalu, proses pengundian awal dilaksanakan di 970 saluran di 578 pusat pengundian dengan 94.72% atau 212,961 pengundi yang melibatkan anggota keselamatan dan pasangan menunaikan tanggungjawab mereka.Parlimen dibubarkan pada 10 Oktober lalu bagi, tiga hari selepas Bajet 2023 dibentangkan di Parlimen.PRU15 melibatkan 222 kerusi Parlimen dan 116 kerusi Dewan Undangan Negeri (DUN).Pilihan Raya Kecil (PRK) DUN Bugaya diadakan serentak dengan PRU ke-15 selepas tertangguh ekoran proklamasi darurat bagi mencegah penularan COVID-19.Pilihan raya kali ini menyaksikan gabungan utama iaitu Barisan Nasional (BN), Pakatan Harapan (PH), Perikatan Nasional (PN), Gerakan Tanah Air (GTA), Gabungan Parti Sarawak (GPS), Gabungan Rakyat Sabah (GRS) dan parti-parti lain mengharapkan sokongan kira-kira 1.4 juta pengundi muda berusia 18 hingga 20 tahun buat pertama kalinya layak menentukan kepimpinan negara.


PRU15 : Kira-kira 9,000 undi pos dibawa balik dari Singapura

(Sukarelawan Malaysia di bawah naungan 1thirdmedia Movement)

SINGAPURA, 19 November- Sukarelawan Malaysia di bawah naungan 1thirdmedia Movement berjaya membawa balik kira-kira 9,000 undi pos dari Singapura awal pagi Jumaat untuk Pilihan Raya Umum ke-15 (PRU15).Mereka berganding bahu mengumpul undi pos daripada pengundi Malaysia yang bekerja dan menetap di republik itu sepanjang kempen yang berlangsung selama tujuh hari.1thirdmedia Movement ialah gerakan yang bekerjasama dengan UNDI18, sebuah gerakan belia Malaysia yang berusaha membawa balik undi pos dari republik itu.Kotak-kotak itu selamat tiba sekitar 2.00 pagi di pusat penyisihan di Kuala Lumpur selepas tamat masa pengumpulan pada 2.00 petang Khamis di Singapura.Menurut Twitter Undi18, terdapat sejuta pengundi Malaysia di luar negara.Undi-undi pos dari seluruh dunia juga diterima di Lapangan Terbang Antarabangsa Kuala Lumpur (KLIA), dengan undi dari China dan Jerman paling awal tiba.Selain 1thirdmedia Movement, Vote Malaysia dan Global Malaysian Network turut terlibat dalam pengumpulan undi daripada rakyat Malaysia dari seluruh dunia.Kesemua sampul surat undi akan dibawa ke pusat penyisihan di Kuala Lumpur untuk proses pengasingan bagi 222 kawasan Parlimen dan 117 Dewan Undangan Negeri (DUN), dan kemudiannya dihantar ke negeri-negeri termasuk Sabah dan Sarawak.Tarikh akhir kertas undi pos diterima oleh pegawai pengurus Bahagian Pilihan Raya ialah sebelum 5.00 petang pada hari ini.

(Undi pos dibawa dari Singapura, China dan Jerman/FB 1thirdmedia Movement)


Pemulihan pasaran buruh, dijangka stabil suku ketiga 2022

KUALA LUMPUR, 19 November- Pemulihan pasaran buruh berterusan pada kadar yang stabil pada suku ketiga tahun ini berikutan normalisasi semua aktiviti ekonomi dan sosial mengukuhkan pasaran pekerjaan dan mengurangkan pengangguran.Pasaran buruh dijangka terus berada dalam kedudukan berdaya saing apabila mencatat peningkatan 10.1% dalam suku ketiga tahun ini.Ketua Perangkawan, Datuk Seri Dr. Mohd Uzir Mahidin berkata, peningkatan itu selari kerancakan semula ekonomi yang menyaksikan Keluaran Dalam Negara kasar (KDNK) mengukuh 14.2%. Bilangan pekerja bagi suku ketiga meningkat 3.6% kepada 15.83 juta orang berbanding suku yang sama tahun sebelumnya, dengan merekodkan 15.70 juta orang.Sebaliknya, bilangan penganggur menurun 18% kepada 611,800 orang.Sektor ekonomi memperlihat produktiviti buruh tertinggi dicatat menerusi sektor pembinaan iaitu pada 14.9%.Beralih ke suku keempat 2022, aktiviti ekonomi dan sosial dilihat terus kembali normal dengan Indeks Pelopor Malaysia yang terkini menjangkakan ekonomi akan terus mengekalkan momentum pertumbuhan.Ia memberi isyarat bahawa pasaran buruh Malaysia semakin pulih didorong perkembangan semasa aktiviti ekonomi.


Helikopter bawa peti undi, petugas SPR ke 6 pos pedalaman orang asli

(Sebuah helikoter digunakan untuk menghantar peti undi dan petugas SPR)

GUA MUSANG, 19 November- Sebuah helikopter digunakan untuk menghantar 10 peti undi dan 17 petugas SPR ke enam pos pedalaman Orang Asli di daerah Gua Musang, Kelantan.Menurut Pegawai Pengurus Pilihan Raya Gua Musang, Ab. Pattah Hasbullah; pos terlibat; Pos Simpor, Pos Gob, Pos Belatim, Pos Balar, Pos Bihai dan Pos Hau.Sebanyak 43 kenderaan pacuan empat roda turut digunakan bagi menghantar kira-kira 80 petugas melalui jalan darat sebagai persediaan Pilihan Raya Umum ke-15 (PRU15). Bagi perjalanan sehala ke pos Orang Asli terlibat, ia mengambil masa kira-kira 15 minit hingga 20 minit.Ab. Pattah turut memberitahu, enam penerbangan dilakukan dalam tempoh tersebut.

(Kenderaan pacuan empat roda turut digunakan bagi memasuki pos pedalaman)


RTM sediakan liputan dan siaran terbaik pada PRU15

(Che Roslan bersama petugas RTM untuk liputan dan siaran PRU15)

KUALA LUMPUR, 19 November- Ketua Pengarah Penyiaran, Datuk Che Roslan Che Daud berpuas hati dengan persiapan para petugas RTM untuk liputan dan siaran hari pengundian bagi PRU15.Jelasnya, simulasi hari pengundian yang melibatkan para pengulas teknikal, para pelapor juga lancar."Alhamdulillah setakat ini saya sangat berpuas hati dengan persedian kita. Pengulas juga sudah bersedia. Pasukan teknikal kita pun bertungkus lumus, begitu juga pegawai di negeri. Mereka pun bersedia."Para petugas RTM turut dinasihati agar sentiasa menjaga kesihatan dan membuat persediaan mental bagi memastikan operasi berita berjalan lancar.Beliau ditemui selepas membuat lawatan di Bilik Operasi PRU15 di Wisma Berita, Angkasapuri semalam.

(Petugas RTM bersedia bagi hari pengundian, PRU15)


Jangan bimbang keluar mengundi - Ketua Polis Negara

(Ketua Polis Negara, Tan Sri Acryl Sani Abdullah Sani menunaikan kewajipan pada hari pengundian awal PRU15 di Bukit Aman/FOTO BERNAMA)

KUALA LUMPUR, 18 November - Orang ramai tidak perlu bimbang untuk menunaikan tanggungjawab sebagai pengundi pada Pilihan Raya Umum ke-15 (PRU15).Ketua Polis Negara Tan Sri Acryl Sani Abdullah Sani berkata jaminan itu diberikan susulan seramai 80,000 pegawai dan anggota Polis Diraja Malaysia (PDRM) ditugaskan mengawasi proses hari pengundian esok.Katanyanya langkah itu bagi memastikan keselamatan dan ketenteraman awam terus terjamin."PDRM memberi amaran akan mengambil tindakan tegas kepada mana-mana pihak yang cuba mengancam ketenteraman awam terutamanya yang boleh menjejaskan proses pembuangan undi."Bagi memastikan kelancaran aliran trafik, PDRM telah melaksanakan Op Lancar dengan tumpuan kepada lokasi-lokasi strategik yang kerap berlaku kesesakan lalu-lintas," katanya dalam satu kenyataan hari ini.

(Ketua Polis Negara Tan Sri Acryl Sani Abdullah Sani /FOTO BERNAMA)

Beliau menegaskan PDRM tidak akan berkompromi dengan mana-mana pihak yang ingkar bagi memastikan keselamatan dan ketenteraman masyarakat."Semua pihak diingatkan untuk tidak mengadakan sebarang perhimpunan di tempat terbuka atau perarakan bagi meraikan kemenangan setelah PRU15 berakhir," katanyaSelain itu, bagi memastikan kelancaran aliran trafik, Acryl Sani berkata pihaknya melaksanakan Op Lancar dengan memberi tumpuan di lokasi strategik yang dikenal pasti kerap berlaku kesesakan lalu lintas.


PRU15: Masanya sudah tiba, tunaikan tanggungjawab sebagai rakyat Malaysia

KUALA LUMPUR, 18 November - Hala tuju dan nasib negara bergantung di tangan rakyat Malaysia menjelang hari pengundian Pilihan Raya Umum Ke-15 (PRU15) esok.Lebih 21 juta warganegara yang layak mengundi akan memilih kepimpinan negara yang baharu.Mereka inilah yang bakal menentukan nasib 945 calon yang bertanding untuk 222 kerusi parlimen di seluruh negara daripada empat gabungan parti politik besar di samping gagasan kecil.Ini turut mengambil kira 116 kerusi daripada tiga negeri yang turut membubarkan dewan undangan negeri masing-masing iaitu Perlis, Perak dan Pahang dan juga satu kerusi Dewan Undangan Negeri (DUN) di Sabah.Pada PRU15 ini, pengundi muda berusia 18 tahun turut diberi kuasa untuk menentukan masa depan negara.Penguatkuasaan had umur pemilih ini menyaksikan pertambahan ketara pemilih seramai 5.8 juta orang, dan 1.2 juta daripadanya adalah golongan muda berusia 18 hingga 20 tahun.

"Pertama sekali kita mengharapkan supaya mereka turut mengundi...itu yang paling penting sekali kalau mereka tidak turut mengundi mereka tidak akan menentu dan mencorakkan bagaimanakah kepimpinan dan pilihan itu," kata Penganalisis politik dan pensyarah kanan dari Universiti Teknologi Mara (UiTM), Profesor Datuk Dr Ismail Sualman.Setiap pengundi mempunyai penilaian yang berbeza terhadap setiap calon yang bertanding.Justeru, masih ada pengundi yang tidak pasti calon mana yang patut diundi lantas memilih untuk membuat keputusan disaat akhir ketika berada di pusat pengundian.

"Pertama adakah calon tersebut ingin menjadi calon kerana rakyat...kita boleh tengok dari segi percakapannya kalau asyik-asyik dia atau asyik-asyik hendak kata orang lain...itu kita kena 'bendera merah'."Kedua, adalah dari segi apa yang dia hendak buat, apa perkara yang dia boleh selesaikan apabila dia menang dan yang ketiga, apakah perancangan jangka panjang untuk memajukan negara dan untuk meningkatkan kesejahteraan rakyat," kata Penganalisis Politik dari Majlis Kebangsaan Pertubuhan-Pertubuhan Wanita Malaysia (NCWO), Profesor Madya Dr. Sharifah Syahirah Syed Sheikh.Tarikh 18 dan 19 November telah diisytihar sebagai cuti umum, selain 30 syarikat konsesi lebuh raya turut menyatakan persetujuan untuk memberi tol percuma pada tarikh yang sama.Tugas kita sebagai rakyat, jalankan tanggungjawab dan pilih yang terbaik.Satu undi, mengubah masa depan negara. Laporan disediakan wartawan, Azizi Harun.


Persiapan akhir PRU15 berjalan lancar

(Petugas-petugas Suruhanjaya Pilihan Raya (SPR) membuat pemeriksaan peti undi sebelum dibawa ke pusat mengundi di Pusat Penjumlahan Rasmi Undi Dewan Maktab Mahmud Alor Setar hari ini/FOTO BERNAMA)

KUALA LUMPUR, 18 November - Berbaki kira-kira 15 jam untuk lebih 20 juta rakyat Malaysia yang layak menunaikan tanggungjawab mereka pada Pilihan Raya Umum Ke-15 (PRU15), petugas pilihan raya di seluruh negara giat menjalankan persiapan akhir bagi memastikan proses pengundian esok, berjalan lancar.Tinjauan Bernama di beberapa pusat mengundi di sekitar ibu negara mendapati kerja-kerja yang dilakukan antaranya menyusun atur saluran serta kelengkapan mengundi, menyediakan petak undi serta memasang garisan Suruhanjaya Pilihan Raya (SPR).Penyelaras pusat mengundi di Sekolah Menengah Kebangsaan (SMK) Bandar Baru Sentul bagi Parlimen Batu Nurazurah Hashim berkata persiapan yang dilakukan sejak 10 pagi tadi sudah mencapai lebih 80 peratus setakat pukul 5 petang ini.“Terdapat seramai 75 petugas termasuk guru, kakitangan Dewan Bandaraya Kuala Lumpur dan pihak polis akan bertugas esok bagi menjaga lapan saluran di sini melibatkan 4,911 pengundi di sekitar Bandar Baru Sentul.“Bagi kemudahan Orang Kurang Upaya dan warga emas, kerusi roda dan tanjakan turut disediakan. Untuk peti undi, ia hanya akan dibawa masuk ke pusat mengundi seawal pukul 6 pagi esok diiringi pihak polis,” katanya ketika ditemui Bernama hari ini.

(Petugas SPR membawa peti dan kertas undi dengan menaiki bot walaupun terpaksa meredah hujan untuk ke pusat mengundi PRU15 ke Pulau Pamaguan di Kampung Batu Putih hari ini/FOTO BERNAMA)

Sementara itu, Penyelia Pusat Pengundi Wangsa Maju Selatan Noor Liana Ismail berkata kerja-kerja yang sedang dilakukan di SMK Pendidikan Khas Setapak yang merupakan antara pusat mengundi bagi Parlimen Wangsa Maju ketika ini antaranya meletakkan tanda-tanda arah dan informasi mengenai undi melibatkan 26 petugas.Di SELANGOR, tinjauan Bernama di Dewan Majlis Bandaraya Shah Alam (MBSA) dan Dewan Besar Tanjung Seksyen 16 Shah Alam yang menjadi pusat penjumlahan undi masing-masing bagi Parlimen Kota Raja dan Shah Alam mendapati persiapan berjalan lancar.Di MELAKA, persiapan akhir berjalan lancar termasuk penyediaan bilik isolasi bagi pengundi COVID-19 serta laluan berbumbung bagi keselesaan pengundi di pusat mengundi Sekolah Kebangsaan Jenis Cina Ping Ming yang keseluruhannya melibatkan 48 pusat mengundi membabitkan 2,180 petugas bagi Parlimen Kota Melaka.Di NEGERI SEMBILAN, Datuk Bandar Seremban Datuk Masri Razali yang juga Pegawai Pengurus Pilihan Raya Parlimen Seremban berkata persiapan untuk hari pengundian kini mencecah 80 peratus setakat tengah hari dengan penglibatan lebih 2,100 petugas.“Sebanyak 54 tempat mengundi diadakan membabitkan 279 saluran pengundian di Parlimen Seremban esok, persiapan sudah hampir selesai cuma tinggal nak bawa alat-alat termasuk dakwat, pelekat dan sebagainya sahaja,” katanya.Di JOHOR, tinjauan Bernama di Dewan Muafakat, Kompleks Pentadbiran Daerah Simpang Renggam, dekat Kluang, mendapati petugas SPR melakukan proses semakan peti undi dan peralatan ketua tempat mengundi bagi Parlimen Simpang Renggam seawal pukul 9 pagi tadi.Pegawai Pengurus SPR Parlimen Simpang Renggam Abdul Hakim Abd Manap berkata proses semakan itu berjalan lancar dengan semua peralatan telah lengkap dan bersedia untuk digunakan pada hari pengundian esok.Di KEDAH, persiapan di Pusat Penjumlahan Rasmi Undi Parlimen Alor Setar di Dewan Maktab Mahmud berjalan lancar terutamanya melibatkan proses pemeriksaan peti undi sebelum diagihkan ke pusat mengundi masing-masing esok.Para petugas SPR juga giat melakukan semakan akhir bagi persiapan tersebut melibatkan 199 peti undi yang akan diagihkan kepada 44 pusat mengundi bagi Parlimen itu dan para petugas akan mula keluar mengagihkan peti undi tersebut seawal 4 pagi esok.Di PULAU PINANG, Jurucakap SPR Pulau Pinang berkata seramai 18,060 petugas ditempatkan di 331 pusat mengundi di negeri ini yang diketuai 13 Pegawai Pengurus SPR bagi setiap Parlimen dan segala persiapan berjalan lancar dan kini di peringkat akhir dan petugas juga telah siap sedia untuk bertugas di 2,134 saluran undi di seluruh negeri.Berdasarkan tinjauan di Pusat Penjumlahan Rasmi Undi di Dewan Sri Pinang di sini juga mendapati petugas bagi Parlimen Tanjong sedang giat melakukan pemeriksaan kelengkapan seperti peti undi dan sebagainya untuk dibawa ke pusat-pusat mengundi bagi Parlimen Tanjong.Di TERENGGANU, proses membawa peralatan mengundi termasuk kotak-kotak berisi kertas undi ke kawasan pulau dan pedalaman dilakukan menggunakan helikopter.Tinjauan Bernama di Padang Astaka Majlis Daerah Setiu di Bandar Permaisuri mendapati kertas undi diterbangkan menggunakan helikopter ke pusat pengundian di Pulau Redang pada jam 12.15 tengah hari tadi.Selain pusat mengundi di Pulau Redang, kotak berisi kertas undi turut diterbangkan dengan pengangkutan udara ke pusat mengundi di Pulau Perhentian dekat Besut dan pusat mengundi di Pasir Raja dekat Hulu Dungun.Di PAHANG, Pengarah SPR Negeri Datuk Zamree Hamli berkata sebanyak 522 pusat mengundi dibuka esok di seluruh negeri, dengan 18,558 petugas ditempatkan di pusat mengundi yang diketuai 14 pegawai pengurus setiap Parlimen.Tinjauan Bernama di Dewan Majlis Bandaraya Kuantan hari ini, mendapati petugas SPR melakukan semakan akhir bagi memastikan proses mengundi esok berjalan lancar, yang keseluruhannya melibatkan 25 pusat mengundi bagi Parlimen Kuantan membabitkan seramai 1,183 petugas. SPR menetapkan esok sebagai hari pengundian bagi PRU15 dan Pilihan Raya Kecil Dewan Undangan Negeri Bugaya.Di Putrajaya, Pegawai Pengurus Pilihan Raya Parlimen Putrajaya Shamshul Joehari Zainal Mokhtar berkata persiapan di 11 pusat pengundian bagi Parlimen itu berjalan lancar.“Pengundi dinasihatkan datang awal untuk memastikan proses lancar tanpa perlu bersesak. Apa yang kita harapkan tiada pengundi datang dengan memakai baju yang mempunyai logo parti, ia tidak dibenarkan,” katanya kepada pemberita ketika meninjau pusat pengundian di Sekolah Kebangsaan Presint 9 (2) di sini.Sementara itu, Ketua Polis Daerah Putrajaya ACP A Asmadi Abdul Aziz berkata seramai 410 anggota polis ditugaskan untuk memastikan proses pengundian di Putrajaya berjalan lancar.Katanya, tiada jalan yang ditutup kerana pihaknya mahu semua turun menjalankan tanggungjawab mengundi pada PRU15 ini.“Semua pengundi yang hadir perlu patuhi arahan ditetapkan… jangan kelam kabut, polis akan bantu semua yang hadir ke pusat pengundian,” katanya.Parlimen Putrajaya mempunyai pengundi berdaftar berjumlah 42,881 orang. - BERNAMA


E-sport Youth Cabin arena serlah bakat e-sport, pacu ekonomi anak muda

KEPALA BATAS, 18 November - Dibina untuk dijadikan pusat belia baharu, E-sport Youth Cabin kini menjadi pilihan generasi muda sebagai lubuk rezeki penduduk setempat sejak dibuka pada April lalu. Fokusnya, untuk menjadikan kawasan ini sebagai kawasan yang mesra belia, golongan muda serta pembangunan bakat sukan akar umbi.  Selain mempunyai fasiliti bertaraf antarabangsa, pusat belia ini juga serba lengkap dengan kemudahan permainan konsol, Wifi percuma, serta gerai dan ruang makan yang kondusif.  Pusat belia ini juga mengumpulkan pemain e-sukan berbakat, Esport Youth Cabin sebagai punca pendapatan buat anak muda.  Calon parlimen BN, Datuk Seri Reezal Merican Naina Merican berkata sebagai kawasan di luar bandar, di pinggiran bandar atau bandar-bandar putra perlu mempunyai fasiliti prasarana yang menjadi cerminan dan aspirasi orang muda."Pusat belia ini bukan sahaja fokus kepada aktiviti harian malah dari segi tempat kunjungan orang awam juga boleh menjana pendapatan," katanya kepada RTM. Pengurus E-sport Youth Cabin, Mohamad Khir Md Noor pula berkata, pusat belia itu menerima kunjungan hampir 1,000 anak muda untuk tempoh bulan Oktober."Maknanya dari 2004 sehingga bulan Oktober dan November, hampir 10,000 anak muda berada di sini dan setiap kali buat majlis, para peniaga di sini pasti teruja dan gembira sebab boleh membantu sumber pendapatan buat mereka," kata Mohamad Khir.

Ketika tinjauan RTM ke pusat belia ini, ternyata kewujudan tapak perniagaan meriah dengan pengunjung sekali gus membantu golongan peniaga kecil kembali menjalankan perniagaan selepas hampir lumpuh ketika pandemik COVID-19.  Peniaga, Muhammad Abdullah berkata kehadiran pemain sedikit sebanyak membantu jualannya setiap kali adanya sukan permainan seperti e-sport futsal.Siti Nurekma Sabri akui mereka juga dikenali oleh pelanggan yang sering datang ke pusat belia itu bersama keluarga sambil makan dan bersukan.Sementara itu, pengunjung V. Janarthanan yang ditemui RTM berkata Youth Cabin bukan saja melahirkan pemain-pemain e-sport malah menjadi medan perniagaan warga belia.Tidak terhenti di sini, satu lagi pusat kegiatan dan ekonomi belia berskala besar dan menyeluruh bakal didirikan di Seberang Perai Utara.  Dijangka siap dalam tempoh dua tahun dengan kos RM45 juta , Kepala Batas Youth Centre bakal dilengkapi fasiliti bertaraf antarabangsa termasuk padang bola sepak, gelanggang badminton, skate park dan arena e-sukan.  Laporan Tuan Mohamad Ikram.


PRU15: Aliran trafik lebuh raya PLUS arah utara dijangka sesak hingga lewat malam ini

IPOH, 18 November- Aliran trafik di Lebuh Raya Utara Selatan (PLUS) arah utara dijangka akan terus meningkat sehingga lewat malam ini.  Ketua Polis Perak, Datuk Mohd Yusri Hassan Basri berkata antara kawasan yang berlaku kepadatan trafik yang tinggi ialah kawasan mendaki di Gua Tempurung dan Terowong Menora.

Katanya, antara faktor yang menyumbang kepada kesesakan tersebut adalah disebabkan kenderaan berat yang menggunakan laluan sama.

"Kita lihat dari arah Tanjung Malim ke utara, dimana kenderaan bertambah dan ada sesetengah tempat kenderaan tidak bergerak langsung dan perkara ini dijangka akan berterusan hingga ke tengah malam ini," katanya kepada RTM ketika melakukan tinjauan udara disepanjang laluan lebuhraya tersebut. Dalam pada itu, Mohd Yusri berkata polis Perak telah bersiap sedia untuk menghadapi proses mengundi bagi Pilihan Raya Umum Ke-15 (PRU15) yang akan berlangsung esok.

"PDRM Perak akan memastikan keselamatan anda untuk keluar mengundi adalah terjamin," tambah beliau.

Lebih 7,000 anggota ditugaskan untuk menjaga kawasan pengundian bagi memastikan kelancaran PRU15.


'Pecutan akhir' semua calon dan jentera parti berkempen

KUALA LUMPUR, 18 November - Masa untuk berkempen hanya tinggal berbaki kurang 12 jam sahaja lagi, kesemua calon dan jentera parti terus meluangkan masa menyantuni sebilangan kecil pengundi yang masih belum sempat ditemui.Tepat 11.59 malam ini, tempoh 14 hari kempen Pilihan Raya Umum ke-15 (PRU15) akan tamat.Semua calon memanfaatkan saat-saat akhir ini untuk menyuarakan harapan masing-masing terutamanya kepada pengundi buat pertama kali dan jentera parti.Sebaik sahaja tempoh untuk berkempen tamat pada tengah malam ini, semua aktiviti merayu undi tidak dibenarkan, terutamanya pada hari pengundian esok. Oleh itu, menjelang saat akhir tempoh kempen kesemua calon dan jentera parti giat membuat 'pecutan akhir', bertemu daftar pemilih. Di Johor Bahru, calon-calon bertanding terus menyantuni pengundi di sekitar Parlimen Parit Sulong.Selain beramah mesra, kempen diperhebat menerusi kesemua platform media sosial. Calon Barisan Nasional (BN), Datuk Seri Dr Noraini Ahmad, memuat naik aktiviti beramah mesra bersama golongan wanita menerusi Program Refleksilogi PDM Parit Maimon dan Parit Gantung, sebelum meneruskan Program Ziarah Kasih di Sejagong dan Medan Barat. Sementara itu, Calon Perikatan Nasional (PN), Dr. Abdul Karim Deraman berkata, akan membuat tinjauan mesra di Parit Simen dan Teluk Bakung, sebelum hadir Ceramah kelompok Jalan Batu Putih, pada 9 malam ini. Manakala, calon Pakatan Harapan (PH) Mohd Faizal Dolah pula mendekati pengundi sekitar Taman Raja 1, Parit Sulong, dan bertemu penduduk sekitar dun semerah selepas solat Jumaat.Di Parlimen Sembrong pula, calon BN, Datuk Seri Hishammuddin Tun Hussein, mengadakan pertemuan dan bersarapan bersama kumpulan mahasiswa.  Selain program makan tengah hari dan juga tinjauan pada sebelah petang. "Apa yang saya banggakana, walaupun dalam keadaan berkempen namun tiada insiden yang tidak diingini berlaku, kita mahukan politik yang ada had dan juga batasan," katanya ketika kepada pemberita.Sementara calon muka baharu PN, Aziz Ismail mengambil peluang meninjau kawasan di Felda Ulu Belitong.  Esok sejumlah 54, 931 pengundi bakal mengundi di Parlimen SembrongSementara itu di Kubang Pasu, Kedah pula bakal menyaksikan pertembungan empat penjuru.Calon parlimen Kubang Pasu PN, Datuk Wira Dr Ku Abd Rahman Ku Ismail dan isteri disertai jentera parti, terus menyantuni penduduk setempat, antaranya dengan bertemu penduduk Taman Seri Aman, Jitra. Semua calon serta jentera parti bertanding, menjalankan aktiviti kempen secara sihat dan matang.

(Kemeriahan 'perang' bendera parti Barisan Nasional dan Pakatan Harapan/FOTO BERNAMA)

Di Sungai Petani pula, calon BN, Datuk Shahanim Muhamad Yusoff terus menyantuni daftar pemilih terutamanya golongan muda yang bakal menunaikan tanggungjawab untuk pertama kali. Di Melaka, calon BN Parlimen Hang Tuah Jaya, Datuk Mohd Ridhwan Mohd Ali pula yakin mampu mencipta kejutan pada pilihan raya kali ini. Keyakinan itu berdasarkan maklum balas pengundi pada sesi turun padang ketika menyantuni masyarakat setempat.  Sementara itu, calon PH, Adam Adli Abd Halim berkata, fokus kempen saat akhir adalah bertemu dengan masyarakat setempat. Calon Pejuang, Sheikh Ikhzan Sheikh Salleh pula, menggunakan pendekatan “sentuhan peribadi” dan media sosial bagi mendekati pengundi.Suasana di Pantai Timur pula terutamanya di Kelantan, 50 belia daripada pertubuhan badan bukan kerajaan (NGO) Idealis Anak Muda dan Persatuan Mahasiswa Machang Malaysia (PEMANCAR) mengambil inisiatif membantu kempen, calon BN Datuk Ahmad Jazlan Yaakub.  Pengerusi Idealis Anak Muda Wan Mahussin Wan Zain ditemui RTM berkata mereka membawa risalah kepada orang ramai yang mengunjungi Pasar Tani Machang yang menjadi tumpuan orang ramai. "Kita nak bagi penerangan dan penjelasan kepada anak muda tentang pentingnya kita sebagai pengundi untuk memilih pemimpin selain memberi kesedaran kepada semua," katanya.Sementara itu, bagi Parlimen Machang menyaksikan pertembungan empat penjuru iaitu calon BN, Datuk Ahmad Jazlan ditentang Wan Ahmad Fahysal Wan Ahmad Kamal (PN), Dr Rosli Allani Abd Kadir (PH) dan Mejar (B) Muhamad Seman (PUTRA).


PRU15: Pengundi disaran ikut cadangan masa keluar mengundi - SPR

KUALA LUMPUR, 18 November - Pengundi dinasihatkan untuk mengikut masa keluar mengundi seperti yang tercatat pada aplikasi MySPR Semak.

Setiausaha SPR, Datuk Indera Ikmalrudin Ishak berkata seramai 20,853,681 orang pengundi bakal mengundi pada PRU15 dan Pilihan Raya Kecil (PRK) Dewan Undangan Negeri (DUN) Bugaya, Sabah.

Katanya, sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari pukul 8 pagi hingga 6 petang di semenanjung manakala 7.30 pagi hingga 5.30 petang di Sabah dan Sarawak atau waktu yang telah diwartakan.

“Pengundi adalah dinasihatkan untuk tidak keluar mengundi pada saat-saat akhir,” katanya menerusi kenyataan hari ini.Tambahnya, pengundi juga dinasihatkan untuk membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak."SPR berharap semua pengundi dapat menjalankan tanggungjawab mereka dengan keluar mengundi esok," katanya.


PRU15: Lebih 400 pegawai, anggota polis ditugaskan di Putrajaya

(ACP A Asmadi nasihat pengundi patuh semua arahan ditetapkan)

PUTRAJAYA, 18 November- Lebih 410 pegawai dan anggota polis dari Ibu Pejabat Daerah (IPD) Putrajaya ditugaskan untuk membantu kelancaran sepanjang proses mengundi Pilihan Raya Umum Ke-15 (PRU15), esok.Kesemua anggota terbabit akan ditempatkan di 11 lokasi mengundi di seluruh Putrajaya.Ketua Polis Daerah Putrajaya, ACP A Asmadi Abdul Aziz memaklumkan tiada penutupan atau lencongan jalan dilakukan bagi memudahkan urusan pemilih. "Buat masa sekarang, kita (polis) tidak ada tutup (jalan). Sekarang ini kita menggalakkan orang menggunakan apa juga jalan untuk datang mengundi," katanya ketika ditemui selepas meninjau persiapan pusat mengundi di Sekolah Kebangsaan (SK) Presint 9 (2) PutrajayaAsmadi turut menasihatkan pengundi di Putrajaya supaya mematuhi semua arahan yang ditetapkan."Saya menasihati supaya semua pengundi-pengundi yang hadir mematuhi semua arahan-arahan yang ditetapkan. Jangan kelam kabut," katanya.

(ACP A Asmadi meninjau pusat undi (SK) Presint 9 (2) Putrajaya)


PRU15: Keluarga Malaysia diseru keluar mengundi esok - PM

(Ismail Sabri seru Keluarga Malaysia keluar mengundi)

BERA, 18 November- Seluruh Keluarga Malaysia diseru untuk menunaikan tanggungjawab mengundi pada Pilihan Raya Umum Ke-15 (PRU15), esok. Perdana Menteri, Datuk Seri Ismail Sabri Yaakob turut menasihatkan Keluarga Malaysia supaya mengutamakan keselamatan terutama mereka yang pulang ke kampung halaman untuk mengundi. "Saya menyeru Keluarga Malaysia untuk pulang menunaikan tanggungjawab sebagai pengundi dan berhati-hati di jalan raya," katanya kepada RTM di FGV Bera Selatan 4/6, Pahang. Tambah Ismail Sabri, kempen PRU15 tidak sepatutnya dijadikan platform untuk memecahbelahkan Keluarga Malaysia. "Saya juga berharap jangan membuat sebarang provokasi yang mencetuskan ketidakamanan (tidak aman) sepanjang berkempen dan kempen dua minggu ini tidak patut dijadikan platform untuk memecahbelahkan Keluarga Malaysia," katanya.


PRU15: Tambang percuma pada hari mengundi esok - Prasarana

KUALA LUMPUR, 18 November - Prasarana Malaysia Berhad (Prasarana) akan memberikan tambang percuma sepanjang hari esok sempena Pilihan Raya Umum Ke-15 (PRU15) bagi semua perkhidmatan di bawah kendaliannya.Prasarana memaklumkan tambang percuma itu meliputi perkhidmatan Rapid KL, Rapid Penang dan Rapid Kuantan merangkumi Transit Aliran Ringan (LRT), Transit Aliran Massa (MRT), Monorel, Transit Aliran Bas (BRT) atau bas henti-henti.

"Ini adalah langkah Prasarana sebagai sebuah syarikat Malaysia memudahkan rakyat keluar mengundi demi menjalankan tanggungjawab dan hak mereka," menurut Prasarana menerusi kenyataan.Prasarana memaklumkan pengguna My50 boleh menggunakan pas seperti biasa manakala pengguna kad Touch ‘n Go boleh menggunakan kad tanpa sebarang caj.Sementara itu, pengguna token pula perlu ke mana-mana Pejabat Khidmat Pelanggan di stesen LRT, MRT, Monorel dan BRT untuk mendapatkan token khas perjalanan sehala.Bagi perkhidmatan Rapid Bus di Kuala Lumpur, Pulau Pinang dan Kuantan termasuk bas perantara MRT, Prasarana memaklumkan pengguna tidak perlu menyentuh kad di mesin pengimbas apabila menaiki atau turun daripada bas.Menurut Prasarana tambang percuma itu bagi memudahkan rakyat Malaysia keluar mengundi dengan mudah, tenang dan selamat.Untuk maklumat lanjut, pengguna boleh merujuk laman media sosial Prasarana serta laman sesawang di https://myrapid.com.my. Pengguna juga digalakkan untuk memuat turun aplikasi PULSE di Google Play dan App Store untuk maklumat terkini serta bagi merancang perjalanan.


Pengundi luar DUN Pulau Tawar diingatkan pilih parti jaga kebajikan rakyat

JERANTUT, 18 November - Pengundi luar yang pulang ke kampung halaman diingatkan supaya bijak memilih parti yang prihatin dan menjaga kebajikan rakyat, sekali gus membentuk kerajaan yang stabil, kata calon Barisan Nasional (BN) Dewan Undangan Negeri (DUN) Pulau Tawar, Datuk Nazri Ngah. Katanya, kerajaan negeri sebelum ini banyak memperkenalkan insentif demi membantu rakyat tanpa mengira bangsa, agama dan fahaman politik.Antara program kerajaan negeri adalah Program Anak Kebanggaan Pahang (Pahang Pride Kid) dengan menyumbang wang tunai kepada keluarga bayi yang baru lahir.  Selain itu insentif sebanyak RM1,000 diberikan kepada pelajar cemerlang Sijil Pelajaran Malaysia (SPM), insentif kepada guru-guru dan penyelia Kelas Al-Quran dan Fardhu Ain (KAFA), Insentif Khas Pasangan Pengantin dan bantuan Prihatin Pahang. "Berhati-hati dijalan raya, balik mengundi sama macam balik raya, balik mengundi nanti pilihlah kerajaan yang prihatin dan kebajikan kepada rakyat kita nak kerajaan yang stabil," katanya selepas Program Solat Hajat Dewan Negeri Pulau Tawar di Galeri Mat Kilau di sini.

Nazri Ngah berkata, beliau menggunakan peluang terakhir ini sebaik mungkin untuk mendekati dan bertemu dengan anak muda dan mahasiswa.DUN Pulau Tawar esok bakal menyaksikan pertembungan lima penjuru dalam Pilihan Raya Umum ke-15 (PRU15) antara Nazri Ngah dari BN (UMNO); Yohanis Ahmad dari Perikatan Nasional (Pas); Norani Mohd @ Mohd Arshad dari Pakatan Harapan (Amanah); Mohd Rosidi Hassan dari Gerakan Tanah Air (Pejuang) dan Ridzuan Mansor (Bebas).


Pengundian Parlimen Padang Serai ditetapkan 7 Disember - SPR

PUTRAJAYA, 18 November - Pilihan Raya bagi Parlimen Padang Serai, Kedah tidak akan diadakan bersekali dengan PRU Ke-15 esok sebaliknya ditetapkan pada 7 Disember depan.Pengerusi Suruhanjaya Pilihan Raya (SPR), Tan Sri Abdul Ghani Salleh memaklumkan hari penamaan calon ditetapkan pada 24 November ini manakala hari mengundi awal pada 3 Disember. Katanya, SPR menerima Writ Pilihan Raya yang dikembalikan oleh Pegawai Pengurus Bahagian Pilihan Raya Parlimen Padang Serai pada Rabu, berhubung kematian calon Pakatan Harapan (PH), M. Karupaiya pada hari sama.

“Tempoh berkempen ditetapkan 13 hari bermula selepas pengisytiharan calon-calon yang bertanding pada 24 Nov hingga pukul 11.59 malam 6 Disember,” katanya menerusi kenyataan.Tambahnya, Urusan permohonan semua kategori undi pos luar negara dan dalam negara secara dalam talian dibuka dari 18 November dan ditutup pada 22 November.Dewan Kompleks Sukan Kulim Hi-Tech, Kulim akan digunakan sebagai Pusat Penamaan Calon dan Pusat Penjumlahan Rasmi Undi."Seramai 2,468 petugas akan dilantik bagi mengendalikan proses PRU Ke-15 Bahagian Pilihan Raya Parlimen Padang Serai," katanya.


PRU15: Berlapang dada, jangan ada provokasi selepas keputusan - PM

(Ismail Sabri mahu semua parti terima keputusan PRU15 dengan hati terbuka)

BERA, 18 November- Kempen Pilihan Raya Umum Ke-15 (PRU15) selama dua minggu yang berjalan lancar bukti kematangan Keluarga Malaysia dalam berpolitik.

Perdana Menteri, Datuk Seri Ismail Sabri Yaakob berkata kempen bukan penyebab untuk rakyat berpecah belah sebaliknya sebagai alat untuk menyatupadukan semua rakyat.

"Dua minggu berkempen saya lihat kempen berjalan lancar di seluruh negara dan tidak ada isu tidak diingini berlaku. Ini membuktikan kematangan rakyat Malaysia berpolitik. Tidak ada provokasi yang besar," katanya pada Majlis Ramah Mesra Bersama Warga Bandar 32 di Kemayan di sini.

Dalam perkembangan sama, Ismail Sabri turut berharap proses pengundian esok berjalan lancar tanpa sebarang insiden tidak diingini berlaku seperti kekecohan atau provokasi.

Katanya, rakyat perlu berlapang dada dan tidak membuat sebarang provokasi selepas keputusan PRU15 diumumkan.

Ujarnya, perayaan demokrasi harus diraikan dengan matang dan berhemah.

"Hari Ahad, 20 haribulan kita kembali hidup seperti normal, bermasyarakat seperti biasa. Jadi jangan kita akhiri kesempurnaan yang kita buat selama berkempen dengan perkara-perkara lain yang menimbulkan kekecohan di malam pengumuman kemenangan parti termasuklah hari seterusnya," katanya.


PRU15: Polis Terengganu nasihat penyokong parti sambut kemenangan secara berhemah

KUALA TERENGGANU, 18 November - Polis Terengganu meminta semua pihak yang meraikan kemenangan parti selepas pengumuman keputusan Pilihan Raya Umum Ke-15 (PRU Ke-15) esok agar mematuhi undang-undang yang ditetapkan.  Ketua Urusetia PRU Ke -15, PDRM Kontinjen Terengganu, Superintenden Mohd Aluwi Hussain berkata secara lazimnya sambutan kemenangan akan dibanjiri oleh kenderaan bermotor dan aktiviti konvoi berkereta di jalanraya.

"Kesalahan itu pertamanya dari segi menggunakan kenderaan...biasanya mereka tidak berhenti di lampu isyarat, berkonvoi, buat bising, ganggu masyarakat sekeliling dan kesalahan di bawah trafik boleh diambil tindakan," katanya ketika ditemui pemberita, di sini.Tambah Aluwi, seramai 3,278 pegawai dan anggota ditugaskan sepanjang hari pengundian esok.Beliau juga turut mengingatkan para penyokong parti agar tidak menimbulkan provokasi ketika cuba meraih undi pada saat akhir. "Sepanjang 13 hari kempen, tujuh kertas siasatan dibuka melibatkan masing-masing satu kes menghina calon dan ugutan jenayah serta lima kes khianat bendera parti...manakala satu kes disiasat mengikut Seksyen 505 (b) Kanun Keseksaan," katanya.


PRU15: Kesiapsiagaan agensi bawah KDN pada tahap tinggi  - Hamzah

PUTRAJAYA, 18 November - Agensi-agensi di bawah Kementerian Dalam Negeri (KDN) berada pada tahap kesiapsiagaan tinggi bagi memastikan hari pengundian esok berjalan lancar.Menteri Dalam Negeri, Datuk Seri Hamzah Zainuddin berkata pihaknya turut bersedia dengan kemungkinan berlakunya banjir di mana-mana lokasi 'hotspot' yang telah dikenal pasti di seluruh negara pada hari pengundian.

“Kita telahpun melakukan simulasi bersama dengan agensi di bawah KDN diketuai oleh PDRM dan dibantu dengan anggota RELA."KIta juga telah bekerjasama dengan ATM untuk memastikan kalau berlaku perkara ini (banjir) akan masuk untuk membantu kita di seluruh negara...jadi tidak timbul masalah luar jangka ini kerana simulasi telah pun kita lakukan," katanya pada sidang media selepas Majlis Perbarisan Tamat Latihan Pegawai-Pegawai Kadet Imigresen Gred KP41 dan Gred KP29, di sini.Majlis perbarisan tamat latihan 193 pegawai kadet Imigresen itu disempurnakan oleh Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah.Tambah Hamzah, pegawai-pegawai kadet itu telah menjalani latihan selama empat bulan setengah di Akademi Imigresen Malaysia berbanding kursus sebelum ini yang hanya dijalankan selama 49 hari.


PRU15: Cuaca baik diramal pada sebelah pagi di beberapa negeri esok

KUALA LUMPUR, 18 November- Jabatan Meteorologi (MetMalaysia) meramalkan cuaca baik pada sebelah pagi di beberapa negeri, pada hari pengundian sempena Pilihan Raya Umum Ke-15 (PRU15), esok.MetMalaysia menerusi laman sesawangnya memaklumkan tiada hujan diramalkan pada sebelah pagi di Kuala Lumpur dan Perlis.Cuaca di Putrajaya pula dijangka baik pada sebelah pagi dan petang, manakala Melaka dan Labuan diramalkan mengalami cuaca baik, waktu petang.MetMalaysia turut meramalkan ribut petir dan hujan dijangka berlaku di kebanyakan negeri pada sebelah petang terutamanya negeri-negeri di Pantai Timur iaitu Pahang, Terengganu dan Kelantan, serta negeri-negeri di sebelah utara iaitu Perlis, Kedah, Pulau Pinang dan Perak.Bagi Sarawak, cuaca diramalkan baik pada sebelah pagi esok, namun hujan di beberapa kawasan pada sebelah petang.Di Sabah, empat kawasan diramalkan mengalami hujan serta ribut petir pada waktu pagi dan petang iaitu di Papar, Kimanis, Beaufort dan Sipitang.Suhu di seluruh negara diramal sekitar 23 darjah Celcius dan maksimum 33 darjah Celcius sepanjang hari pengundian esok.-BERNAMA

(Suhu di seluruh negara diramal sekitar 23 darjah Celcius dan maksimum 33 darjah Celcius sepanjang hari pengundian esok)


SPR keluarkan 'Tatacara Mengundi untuk PRU15'

(Panduan 10 langkah pengundian dalam bentuk bertulis dan infografik dikongsi dalam Facebook rasmi suruhanjaya berkenaan/FB SPR)

KUALA LUMPUR, 18 November- Suruhanjaya Pilihan Raya (SPR) hari ini mengeluarkan panduan 10 langkah pengundian bagi rujukan lebih 21 juta pengundi berdaftar yang akan menunaikan tanggungjawab masing-masing pada Pilihan Raya Umum ke-15 (PRU15), Sabtu ini.Panduan berkenaan dalam bentuk bertulis dan infografik dikongsi dalam Facebook rasmi suruhanjaya berkenaan.Menurut panduan itu, sebaik dibenarkan masuk anggota polis yang mengawal selia pintu masuk tempat mengundi, pengundi perlu menyerahkan kad pengenalan (MyKad) atau dokumen pengenalan diri dan slip semakan sekiranya ada kepada kerani pengundian pertama dan menunjukkan kedua-dua belah tangan untuk diperiksa.Kerani pengundian pertama kemudiannya menyerahkan dokumen berkenaan kepada kerani pengundian kedua dan pengundi perlu memastikan nombor kad pengenalan dan nama yang dipanggil kerani pengundian pertama adalah tepat.Selepas itu, pengundi perlu bergerak ke hadapan kerani pengundian kedua dan mencelupkan jari telunjuk tangan kiri ke dalam botol dakwat pilihan raya apabila diminta dan kerani pengundian pertama akan menanda nama pengundi dalam buku daftar pemilih.Pengundi kemudian diberikan kertas undi daripada kerani pengundian ketiga dan perlu bergerak ke meja Ketua Tempat Mengundi (KTM) untuk meninggalkan telefon bimbit.Semua proses ini dijalankan dalam kehadiran ejen-ejen tempat mengundi yang bertugas.

(Suruhanjaya Pilihan Raya (SPR) hari ini mengeluarkan panduan 10 langkah pengundian bagi rujukan lebih 21 juta pengundi berdaftar yang akan menunaikan tanggungjawab masing-masing pada Pilihan Raya Umum ke-15 (PRU15), Sabtu ini dalam bentuk bertulis dan infografik dikongsi dalam Facebook rasmi suruhanjaya berkenaan/FB SPR)

Pengundi kemudiannya boleh bergerak ke petak undi dan tandakan ‘X’ pada hanya satu ruang kosong bersebelahan dengan nama dan simbol calon dalam kertas undi menggunakan pen untuk memilih calon diundi dan memasukkan kertas undi berkenaan ke dalam peti undi yang betul.Pengundi kemudiannya boleh bergerak semula ke meja KTM untuk mengambil telefon bimbit dan perlu segera tinggalkan tempat mengundi sebaik selesai.SPR menetapkan Sabtu ini sebagai hari pengundian bagi PRU15 dan Pilihan Raya Kecil Dewan Undangan Negeri Bugaya.Terdahulu, Menteri Kesihatan Khairy Jamaluddin dalam sidang media telah memaklumkan panduan pengundian bagi pengundi positif COVID-19 akan dihantar menerusi khidmat pesanan ringkas (SMS) berserta pautan berkaitan.-BERNAMA


PRU15: Tempoh 14 hari berkempen tamat pada 11.59 malam ini

KUALA LUMPUR, 18 November- Tempoh 14 hari berkempen Pilihan Raya Umum ke-15 (PRU15) yang bermula 5 November, akan tamat pada pukul 11.59 malam ini.Ini bermakna selepas tempoh itu, segala aktiviti merayu undi tidak dibenarkan langsung terutamanya pada hari pengundian esok di 222 kerusi Parlimen, dan 59 kerusi Dewan Undangan Negeri (DUN) di Perak, Pahang (42) dan Perlis (15), serta DUN Bugaya, Sabah.Bagaimanapun status kerusi Parlimen Padang Serai masih belum dapat diputuskan setakat ini sama ada pengundian akan dapat dijalankan berikutan kematian penyandangnya yang juga calon Pakatan Harapan (PH), M. Karupaiya, selain Suruhanjaya Pilihan Raya akan bermesyuarat hari ini bagi menentukan status kerusi berkenaan.Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU15, Sabtu ini.SPR dalam kenyataan sebelum ini memaklumkan agensi itu akan menguatkuasakan subseksyen 26 (1) Akta Kesalahan Pilihan Raya 1954 yang melarang diadakan, memanggil atau mengaturkan sebarang bentuk perjumpaan, perhimpunan, pertunjukan, hiburan atau memberi ucapan terbuka.Akta itu juga melarang membekalkan apa-apa alat pembesar suara bagi maksud politik serta melarang membuka pejabat atau barung di dalam bahagian pilihan raya semasa hari pengundian.

(Deretan bendera dan poster calon pelbagai parti politik bagi Parlimen Labuan menjelang PRU-15/FBERNAMA)

PRU kali ini mencatat sejarah apabila seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam rekod PRU negara.Dalam pada itu, Perdana Menteri Datuk Seri Ismail Sabri Yaakob berharap keadaan harmoni serta lancar semasa berkempen tanpa sebarang isu besar melibatkan provokasi atau keganasan melampau ketika ini, berterusan sehingga hari mengundi pada Sabtu.Sementara itu, setakat semalam (17 Nov), Polis Diraja Malaysia (PDRM) telah mengeluarkan sebanyak 2,148 permit bagi mengadakan ceramah sepanjang kempen PRU15. Pengarah Operasi PRU15 PDRM Datuk Seri Hazani Ghazali berkata 326 permit dikeluarkan di Sabah, Pahang (300), Sarawak (293), Perak (221), Johor (208), Kedah (180), Kelantan (147), Selangor (112), Negeri Sembilan (103), Melaka (94), Terengganu (89), Pulau Pinang (40), Perlis (23) dan Kuala Lumpur (12).Selain itu, polis turut membuka 20 kertas siasatan iaitu masing-masing empat di Selangor dan Kuala Lumpur, Sarawak (tiga), Sabah (dua) dan masing-masing satu di Kedah, Perak, Melaka, Pahang, Negeri Sembilan, Kelantan dan Terengganu antaranya melibatkan kesalahan menghasut, ugutan jenayah, merosakkan bendera dan papan tanda milik parti politik serta calon.PRU kali ini menyaksikan jumlah pengundi semakin ramai iaitu seramai 21.1 juta pemilih berbanding 14.9 juta pengundi pada PRU14.-BERNAMA


Lebih 200 anggota polis ditugaskan di Parlimen Bagan Datuk Sabtu ini

BAGAN DATUK, 18 November- Lebih 200 anggota polis dari Balai Polis Hilir Perak akan ditugaskan sepanjang hari pengundian pada Pilihan Raya Umum ke-15 (PRU15) di Parlimen Bagan Datuk, Sabtu ini.  Ketua Polis Daerah Hilir Perak, Asisten Komisioner Ahmad Adnan Basri berkata, ini bagi memastikan kelancaran dan keselamatan pengundi sentiasa terjamin.  Jelas beliau, seluruh pasukannya telah bersiap sedia bagi menjaga ketenteraman dan memberi jaminan proses mengundi berjalan lancar.  "Saya minta pengundi keluarlah dengan selamat dan keluarlah ke tempat-tempat ditetapkan. Kalau boleh kita elakkan kesesakan bagi calon dan penyokong-penyokong parti. Saya menyeru kepada calon-calon ini supaya mengawal dan juga memastikan semua penyokong-penyokong parti dalam keadaan tidak menimbulkan sebarang masalah dan keluarlah bersama-sama untuk menjaga keamanan bersama pihak polis," katanya.  Tambahnya, setakat ini tiada insiden yang serius berlaku membabitkan calon dan penyokong parti yang bertanding sepanjang kempen PRU15 di Parlimen Bagan Datuk.  Beliau turut mengingatkan semua pihak terutama penyokong parti supaya tidak membuat provokasi ketika hari pengundian dan selepas keputusan pilihan raya diperoleh bagi mengelak kejadian tidak diingini.

Beliau berkata demikian kepada RTM di Balai Polis Bagan Datuk.  Parlimen Bagan Datuk dikategorikan satu daripada tiga kawasan panas di Perak, selain Tambun dan juga Larut.


Kerjasama dengan pengamal media mudahkan proses pengundian

(Tan Sri Annuar bergambar bersama warga kerja Pertubuhan Berita Nasional Malaysia semasa majlis Sekalung Budi MenKOMM di Kementerian Komunikasi dan Multimedia/BERNAMA)

PUTRAJAYA, 17 November- Semua pihak diminta berkerjasama dengan pengamal media bagi memudahkan proses pengundian dalam Pilihan Raya Umum ke-15 Sabtu ini, kata Menteri Komunikasi dan Multimedia, Tan Sri Annuar Musa.Ini bagi memastikan rakyat mendapat laporan terkini berkaitan PRU15 dengan tepat dan cepat."Semua petugas media melalui suasana mencabar. Pertama cuaca yang lembap, kedua kempen semua pihak yang bertanding."Kena buat liputan dan pada hari mengundi untuk kumpul perjumlahan undi hingga ke peringkat keputusan. Saya ucapkan selamat bertugas kepada semua media daripada agensi berita," kata Annuar selepas menghadiri Majlis Sekalung Budi MenKOMM di sini.

(Tan Sri Annuar berkata kerjasama dengan pengamal media mudahkan proses pengundian)


Perdana Menteri sertai Solat Hajat Perdana Keluarga Malaysia

BERA, 17 November - Perdana Menteri Datuk Seri Ismail Sabri menyertai ratusan jemaah di Masjid Darul Fikri untuk menunaikan solat hajat serta berzikir bersempena Program Solat Hajat Perdana Keluarga Malaysia di sini malam Khamis. Ismail Sabri yang juga calon BN Parlimen Bera lengkap berbaju Melayu berwarna biru itu tiba kira-kira pukul 8.15 malam.Perdana Menteri seterusnya menyertai jemaah menunaikan solat Isyak dan solat sunat hajat yang diimamkan Imam satu Masjid Darul Fikri, Ahmad Hakim Samsudin.

Terdahulu jemaah masjid turut menyertai majlis bacaan Yassin dan tahlil ringkas serta zikir munajat. Program Solat Hajat itu bagi memohon pelindungan ALLAH SWT agar dijauhkan bala bencana dan wabak penyakit, selain memohon doa bagi kelancaran proses Pilihan Raya Umum ke-15 (PRU15) serta memohon keharmonian dan keamanan negara kekal terpelihara.Ismail Sabri turut meluangkan masa menyantuni jemaah dan meninggalkan masjid pada pukul 9.10 malam


(Datuk Mohd Shuhaily dalam sidang media di Dewan Sri Pinang selepas sesi taklimat PRU kepada semua anggota dan pegawai Kontijen Pulau Pinang)

GEORGE TOWN, 17 November- Polis Pulau Pinang bersama-sama Jabatan Pendidikan Negeri dan Jabatan Kebajikan Masyarakat sudah bersiap sedia dengan sebarang kemungkinan sekiranya berlaku banjir pada hari pengundian Pilihan Raya Umum ke-15 (PRU15), Sabtu ini. Ketua Polis Pulau Pinang, Datuk Mohd Shuhaily Mohd Zain, berkata pihaknya telah mengenal pasti lokasi alternatif untuk Pusat Pemindahan Sementara (PPS) sekiranya berlaku banjir pada hari pengundian. "Banjir berlaku semasa pilihan raya ini semua agensi dah bersiap sedia termasuklah PDRM. Malah tempat-tempat pemindahan sementara alternatif sebelum ini yang dijadikan tempat pengundian akan terus kekal menjadi tempat pengundian dengan kita tukarkan kepada tempat sementara alternatif di kawasan yang terlibat kelak," kata Mohd Shuhaily dalam sidang media di Dewan Sri Pinang selepas sesi taklimat PRU kepada semua anggota dan pegawai Kontijen Pulau Pinang di sini.  Seramai 4,470 pegawai dan anggota akan menjalankan pelbagai tugas termasuk kawalan lalu lintas dan keselamatan di 331 pusat pengundian dan 2,134 saluran di negeri itu.

(Lokasi alternatif PPS di Pulau Pinang dikenal pasti jika berlaku banjir pada hari pengundian)


CUEPACS selar tindakan ahli politik ugut penjawat awam ketika berkempen

KUALA LUMPUR, 17 November - Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat menyelar tindakan ahli politik yang menyerang penjawat awam ketika berkempen pada Pilihan Raya Umum Ke-15 (PRU15).Adnan berkata, modal kempen yang dilakukan oleh ahli parti tidak sepatutnya bersifat menyerang atau mengugut penjawat awam.Katanya lagi, perbuatan mengugut akan mengambil tindakan kepada penjawat awam tertentu sekiranya mempunyai kuasa kelak adalah tidak wajar dan tidak profesional."Semua pihak harus mengetahui bahawa setiap perkara yang dilakukan oleh penjawat awam adalah berlandaskan undang-undang dan semangat profesionalisme yang tinggi tanpa mengambil kira soal politik kepartian."Seharusnya calon atau ahli politik yang berkempen sepanjang pilihan raya tidak keterlaluan menyerang perkhidmatan awam."CUEPACS memahami terdapat ahli politik yang tidak dapat mengawal emosi ketika berkempen, apatah lagi di hadapan ribuan penyokong masing-masing."Namun, perkara itu tidak menghalalkan serangan atau ugutan secara terbuka terhadap penjawat awam dilakukan," katanya dalam kenyataan hari ini.

Sebelum ini, Timbalan Presiden PKR, Rafizi Ramli mendakwa syarikatnya, Invoke Solutions Sdn Bhd diserbu Suruhanjaya Pencegahan Rasuah Malaysia (SPRM).Terdahulu pada Ceramah Mega Pakatan Harapan (PH) di Johor Bahru malam tadi, Rafizi Ramli memberi amaran kepada Ketua Pesuruhjaya SPRM, Tan Sri Azam Baki jika gabungan itu memenangi PRU15 Sabtu ini.Adnan berkata, SPRM tidak pernah mendedahkan pegawai badan anti-rasuah itu melakukan serbuan ke pejabat mana-mana ahli politik dalam tempoh berkempen ini."Perkara itu hanya diketahui oleh umum apabila ahli politik terbabit yang mendedahkannya kepada pihak umum. "Justeru, dalam tempoh kempen yang hanya berbaki sedikit masa lagi ini CUEPACS berharap semua pihak menghormati satu sama lain."Keharmonian antara ahli politik dan perkhidmatan awam amat penting kerana kedua-dua pihak seharusnya bekerjasama untuk memberi perkhidmatan terbaik kepada rakyat," katanya.


Tindakan tegas menanti individu timbulkan provokasi menjelang PRU15 - PDRM

KUALA LUMPUR, 17 November - Orang ramai dinasihat agar tidak terpedaya dengan sebarang berita palsu yang membangkitkan kegelisahan serta rasa takut mengenai ketenteraman awam menjelang Pilihan Raya Umum ke-15 (PRU15).Ketua Polis Negara, Tan Sri Acryl Sani Abdullah Sani menerusi kenyataan berkata tindakan tegas akan diambil ke atas pihak yang cuba menimbulkan provokasi sekali gus boleh mengancam keselamatan negara.Dalam pada itu, pelbagai elemen telah digerakkan Polis Diraja Malaysia (PDRM) bagi memastikan kelancaran hari pengundian yang bakal berlangsung Sabtu ini.Setakat ini, proses penamaan calon telah berjalan dengan lancar walaupun terdapat beberapa insiden kecil yang berjaya ditangani dengan baik. Sementara itu, dalam tempoh berkempen, keadaan keselamatan adalah terkawal tanpa berlaku sebarang insiden yang menggugat ketenteraman awam.


Waspada info media sosial : Taktik parti politik tarik sokongan pengundi

(Tan Sri Annuar bercakap kepada pemberita semasa majlis Sekalung Budi MenKOMM di Kementerian Komunikasi dan Multimedia/BERNAMA)

PUTRAJAYA, 17 November- Berwaspada dengan maklumat yang disebarkan menerusi media sosial pada fasa akhir kempen Pilihan Raya Umum ke-15 (PRU15)Peringatan ini dikeluarkan Menteri Komunikasi dan Multimedia, Tan Sri Annuar Musa memandangkan terdapat berita palsu yang sengaja direka pelbagai pihak demi menarik perhatian pengundi."Jadi cabaran orang ramai adalah untuk tapis berita sedemikian supaya tidak mudah terpengaruh apa sahaja dilihat di hadapan. "Kita ada agensi rasmi BERNAMA, RTM yang hanya melaporkan berita tepat dan benar."Saya harap itu dapat bantu rakyat namun tak boleh menyekat media sosial. tapi perlu ada tapisan," kata Annuar kepada media selepas menghadiri Majlis Sekalung Budi MenKOMM di sini.Beliau mengulas mengenai berita tular di media sosial berkaitan ramalan dan dapatan kajian badan bebas berhubung sentimen penerimaan pengundi terhadap Barisan Nasional.

(Berwaspada dengan maklumat yang disebarkan menerusi media sosial pada fasa akhir kempen PRU15)


PRU15: 249 pelajar UUM teruja pulang mengundi buat pertama kali

SINTOK, 17 November - Seramai 249 pelajar Universiti Utara Malaysia (UUM) pulang ke kampung halaman bagi menunaikan tanggungjawab mengundi pada Pilihan Raya Umum ke-15 (PRU15) di lokaliti masing-masing pada Sabtu ini.Pelajar Sarjana Muda Perakaunan, Muhammad Iqmal Qamil Mawar ketika ditemui RTM berkata, dia berasa teruja kerana akan mengundi buat kali pertama dalam pilihan raya kali ini.Keterujaan itu turut dikongsi pelajar Sarjana Muda Sains (Statistik Industri), Chan Wen Hui yang telah menunggu bas bersama rakan-rakannya seawal 7.30 pagi untuk pulang ke kampung di Teluk Intan, Perak. “Saya berasa gembira sebab sudah lama tidak balik kampung untuk berjumpa ibu bapa dan keluarga tersayang. Menariknya kali ini saya akan mengundi buat pertama kali untuk menjalankan tanggungjawab saya sebagai seorang warganegara. “Pada pilihan raya kali ini, saya ingin memilih kerajaan yang bertanggungjawab dan bijak dalam mentadbir negara, memenuhi aspirasi, serta keperluan rakyat,” katanya kepada RTM. Manakala pelajar Sarjana Muda Pentadbiran Perniagaan, Reenha Rajendran mahu memanfaatkan peluang untuk mengundi selain meluangkan masa bersama keluarga sempena cuti semester sehingga 26 November ini. “Pilihan raya adalah satu proses untuk memilih calon yang sesuai untuk memerintah. Calon ini akan menjadi wakil kepada rakyat. Mengundi pula adalah tanggungjawab rakyat Malaysia yang wajib dilaksanakan sebagai tanda sayang pada negara,” katanya.

(Dari kiri - Reenha Rajendran, Chan Wen Hui, dan Muhammad Iqmal Qamil Mawar)

Sementara itu, pelajar Sarjana Muda Perakaunan, Nur Qistina Aqilah mahu memilih pemimpin yang bersih, berintegriti, serta boleh berkhidmat untuk rakyat dan bukan melakukan sesuatu untuk kepentingan diri. Dia turut menyambut baik keputusan kerajaan meminda untuk penurunan had umur mengundi daripada umur 21 tahun kepada 18 tahun.“Pada saya, undi 18 tahun amat bagus sebab suara orang muda dapat didengari dan mahasiswa dapat memainkan peranan dalam memilih kerajaan.“Saya berharap kerajaan baharu yang akan menerajui negara ini dapat memperkasakan sistem pendidikan dan melaksanakan pemerintahan yang adil kepada rakyat tanpa mengira bangsa,” ujarnya yang akan pulang ke Ipoh.Kesemua mereka akan menaiki lapan buah bas percuma yang diselaraskan oleh Kelab Patriot Chapter Perak UUM sebagai alternatif untuk mahasiswa pulang mengundi pada PRU15 kali ini.Dalam pada itu, Naib Canselor UUM, Prof. Dr. Haim Hilman Abdullah menerusi kenyataan, berharap setiap pelajar dapat memainkan peranan sebaiknya untuk memilih calon yang menepati kriteria selaku pemimpin.Beliau turut mendoakan agar semua pelajar yang pulang ke kampung tiba dengan selamat di destinasi masing-masing.Pada PRU15 kali ini, dijangka 33,000 pelajar UUM keluar mengundi buat kali pertama selepas Undi18 diwartakan dan dikuatkuasakan pada 15 Disember tahun lalu.


Tiada saluran khas disediakan untuk pengundi kesihatan awam - KKM

SUNGAI BULOH, 17 November- Tiada saluran khas disediakan untuk pengundi yang dijangkiti COVID-19 tidak kritikal atau pengundi kesihatan awam.Sebaliknya, pengundi berkenaan perlu memaklumkan kepada pegawai kesihatan yang akan ditugaskan di pusat pengundian dan akan diiringi oleh pegawai tersebut untuk proses mengundi.Jelas Menteri Kesihatan, Khairy Jamaluddin, pengundi kesihatan awam juga wajib melaporkan status kesihatan menerusi aplikasi MySejahtera."Kepada individu positif COVID-19, sila perkenalkan diri anda kepada petugas KKM. Petugas KKM akan menyemak status dalam MySejahtera terlebih dahulu dan anda akan diiringi petugas sehingga ke pintu masuk bilik mengundi. Mereka tidak akan beratur pada hari pengundian bersama pengundi biasa yang lain," jelas Khairy kepada media dalam sidang media khas berhubung status terkini COVID-19 negara, hari ini.Pengundi kesihatan awam wajib menggunakan pensanitasi tangan yang disediakan di tempat pengundian dan membawa pensanitasi tangan sendiri adalah disyorkan.Tambah beliau lagi, pengundi kesihatan awam juga perlu pulang segera dan menyambung semula kuarantin di rumah.Pengundi kesihatan awam diwajibkan memakai pelitup muka manakala pengundi biasa digalakkan memakai pelitup muka dan mematuhi Prosedur Operasi Standard (SOP) yang telah ditetapkan.


PRU15: Polis Melaka lancar OP Lancar kawal kesesakan trafik

MELAKA, 17 November- Bagi mengawal kesesakan lalu lintas berikutan Pilihan Raya Umum ke-15 (PRU-15) pada Sabtu ini, Polis Melaka melancarkan operasi khas atau dikenali OP Lancar.  Fokus Utama OP Lancar ialah memastikan tiada sebarang sekatan jalan raya diadakan, sebaliknya anggota polis trafik akan ditempatkan sepenuh masa di jalan-jalan utama bagi memastikan kelancaran trafik. Ketua Polis Melaka, Datuk Zainol Samah memohon kerjasama orang ramai agar mematuhi undang-undang jalan raya yang ditetapkan, termasuk tidak meletak kenderaan di kawasan yang tidak sepatutnya sehingga menghalang lalu-lintas. Sentiasa ikut nasihat dan beri kerjasama kepada polis yang bertugas di lapangan.

(Polis Melaka lancar OP Lancar kawal kesesakan trafik)


Situasi COVID-19 terkawal, rakyat selamat untuk keluar mengundi

SUNGAI BULOH, 17 November- Pengundi diminta supaya tidak bimbang untuk keluar mengundi berikutan penularan wabak COVID-19 masih lagi terkawal.Jelas Menteri Kesihatan, Khairy Jamaluddin, pada Minggu Epid, ME 45/2022 iaitu dari 6 hingga 12 November lalu, bilangan kes baharu COVID-19 menurun sebanyak 13.4 peratus iaitu dari 26,616 kes pada ME 44/2022 kepada 23,045 kes pada ME 45/2022."Dengan itu, saya yakin bahawa situasi COVID-19 dan gelombang kecil ini dalam keadaan terkawal. Jadi kita menasihatkan masyarakat untuk terus berwaspada dan berhati-hati terutamanya pada hujung minggu ini, baki akhir kempen pilihan raya dan juga pada hari pengundian kerana sudah tentunya berlaku kesesakan.Rakyat selamat untuk keluar mengundi, saya sudah minta pandangan daripada semua pakar dan menyatakan bahawa gelombang kini adalah terkawal," kata Khairy dalam sidang media status terkini COVID-19, hari ini.Tambahnya lagi, beliau juga sudah merujuk kepada pakar kesihatan dan penyakit berjangkit berhubung situasi semasa penularan COVID-19.Berhubung dengan jumlah kematian yang meningkat pesakit COVID-19 bagi Minggu Epid 42 hingga 45/2022, Khairy memaklumkan ia adalah disebabkan lewat menerima rawatan dan mempunyai penyakit komorbiditi.


PUTRAJAYA, 17 November- Amanah dipegang saat negara masih berdepan ancaman COVID-19 dan keadaan ekonomi yang terjejas.Datuk Seri Ismail Sabri akui, ia bukan suatu yang mudah, namun pelbagai usaha dilakukan sehingga negara mampu memasuki fasa peralihan ke endemik, sekali gus merancakkan kembali ekonomi negara.Mengimbau ketika diberi mandat menerajui negara pada 21 Ogos tahun lalu, Datuk Seri Ismail Sabri mengangkat sumpah sebagai Perdana Menteri ketiga dalam penggal 2018-2022, selepas berlaku peralihan tiga kerajaan dalam tempoh tiga tahun, yang juga ibarat episod gelap politik negara.Pada ketika itu negara berdepan ancaman pandemik COVID-19 dengan jumlah pesakit harian mencecah puluhan ribu, mengorbankan ratusan rakyat sehari sehingga menyebabkan fasiliti perubatan hampir lumpuh.

(15 bulan menerajui negara,15 inisiatif dicapai)

Tidak cukup dengan itu, negara berdepan krisis ekonomi dengan jumlah pengangguran meningkat lebih 700,000 orang dan banyak perniagaan terpaksa gulung tikar manakala rakyat hilang mata pencarian.Sepanjang tempoh 15 bulan beliau menerajui kerajaan, 15 inisiatif telah dicapai.Datuk Seri Ismail Sabri menegaskan, walaupun keadaan bertambah baik masih banyak yang perlu dilaksanakan untuk menjadi sebuah negara bangsa yang teguh bersama dan kembali dihormati di persada dunia.Beliau yang juga penyandang kerusi Parlimen Bera sejak 2004 berharap, dapat membawa negara terus maju ke hadapan.


Hari pengundian: TNB pastikan bekalan elektrik tidak terputus

KUALA LUMPUR, 17 November- TNB siap siaga memastikan bekalan elektrik di semua Pusat Mengundi dan Pusat Penjumlahan Rasmi Undi di seluruh Semenanjung berkeadaan baik pada hari pengundian.Pada masa sama, TNB meminta kerjasama semua pihak berkenaan mengelak melakukan kerja pengorekan tanah pada hari tersebut. Ketua Pegawai Rangkaian Pembahagian TNB, Wan Nazmy Wan Mahmood, berkata kerja pengorekan tanah tidak digalakkan bagi mengurangkan risiko menyentuh kabel elektrik."Ini dapat mengelak kemungkinan berlaku gangguan bekalan elektrik akibat kerosakan kabel. "TNB juga telah mendapatkan kerjasama SPR, JKR dan Pihak Berkuasa Tempatan di setiap negeri berkaitan maklum balas perincian keperluan elektrik di kesemua pusat mengundi dan penjumlahan undi," kata Wan Nazmy.

(Wan Nazmy berkata TNB akan pastikan bekalan elektrik tidak terputus)


Lebih 80% pegawai, anggota Polis Melaka digerakkan hadapi PRU15

(Supt E. Sundra Rajan ditemu bual semasa menjadi tetamu program Temu Bual Eksklusif di Melakafm)

TAMING SARI, 17 November- Seramai 2,089 daripada 2,580 pegawai dan anggota Polis Melaka digerakkan bagi menghadapi Pilihan Raya Umum ke-15 (PRU15).  Mereka dibantu 125 pegawai Sumber Manusia Bukit Aman.  Ketua Pasukan Media/Siaraya PRU15 Kontinjen Melaka, Supt E. Sundra Rajan berkata mereka ditugaskan menjaga kesejahteraan dan keamanan.  "Jadi orang ramai dinasihat melaksanakan tanggungjawab tanpa rasa gusar. Patuhi langkah-langkah dan nasihat pegawai pilihan raya bagi memastikan pilihan raya berjalan dengan selamat dan lancar untuk semua orang."PDRM akan mengawasi keadaan keselamatan dengan teliti. Kami tidak teragak-agak mengambil tindakan terhadap mana-mana individu tidak bertanggungjawab dan tidak mematuhi arahan pegawai pilihan raya atau melakukan apa-apa kesalahan jenayah," kata beliau semasa menjadi tetamu program Temu Bual Eksklusif di Melakafm.

(Supt E. Sundra berkata lebih 80% pegawai, anggota Polis Melaka digerakkan hadapi PRU15)


'Kabinet bayangan' hanya modal politik pembangkang-PM

BERA, 17 November- Rakyat diminta tidak terkeliru dengan dakwaan 'kabinet bayangan' dianggotai pemimpin Barisan Nasional (BN) dan Pakatan Harapan (PH) dikeluarkan pembangkang seperti yang tular di media sosial sejak semalam. Perdana Menteri, Datuk Seri Ismail Sabri Yaakob berkata, BN tidak pernah mengeluarkan kabinet bayangan kerana tumpuan parti ketika ini adalah untuk memenangi pilihanraya.

(Perdana Menteri, Datuk Seri Ismail Sabri Yaakob)

Jelas beliau, tindakan tersebut dianggap sebagai perang psikologi pilihan raya memandangkan parti lawan sudah kehabisan modal untuk berkempen.

"Kabinet bayangan itu perkara biasa pada pembangkang. Bezanya kita memberikan penjelasan kepada rakyat apa yang kita lakukan apabila kita menang", katanya kepada media.Beliau berkata demikian pada Program Semarak Uniti Keluarga Malaysia peringkat kebangsaan di Dataran Kerayong, di sini.


PRU15: Sempadan diperketat, elak kejadian tidak diingini semasa hari mengundi

KOTA TINGGI, 17 November - Lebih 8,000 pegawai dan anggota polis di Johor akan bertugas semasa hari mengundi, Sabtu ini. Ketua Polis Johor, Datuk Kamarul Zaman Mamat berkata kawalan di sempadan perairan negeri sepanjang 210 kilometer turut diperketat bagi mengelak dibolosi.

"Kita akan pastikan bahawa sempadan kita tidak akan dibolosi oleh mana-mana pihak semasa kita menentukan pilihan raya kita berjalan lancar...oleh itu janganlah mereka hendak mengambil kesempatan ini," kata Kamarul kepada pemberita ketika melakukan tinjauan sempadan perairan negara bersama agensi penguatkuasa sempena PRU15 di Pos Tanjung Sepang, Bayu Damai, di sini.

Dalam pada itu, bagi mengawal kelancaran aliran trafik keluar-masuk di pintu sempadan Malaysia-Singapura di Bangunan Sultan Iskandar (BSI) sempena PRU15, sebanyak 28 kaunter di Zon A, B dan C akan beroperasi sepenuhnya bermula pukul 5.00 petang esok sehingga pukul 12.00 tengah hari, sabtu ini.Exco Kerja Raya, Pengangkutan dan Infrastruktur, Mohamad Fazli Mohamad Salleh berkata empat kaunter manual sebelum ini telah ditambah menjadi 10 kaunter yang beroperasi untuk warga negara Malaysia.

Manakala pergerakan bas dan penumpang merentas sempadan Singapura ke Johor Bahru hanya dibenarkan turun di kawasan ketibaan yang telah ditetapkan. "Pengundi yang pulang ke tanah air juga dinasihat mengikuti jadual perjalanan disediakan bagi mengelak kesesakan di BSI," katanya.


PRU15: UIAM sedia 50 buah bas hantar pelajar pulang mengundi

GOMBAK, 17 November - Seramai 2,040 pelajar Universiti Islam Antarabangsa Malaysia (UIAM) dihantar pulang ke kampung halaman masing-masing bagi menunaikan tanggungjawab mengundi pada Pilihan Raya Umum ke-15 (PRU15), Sabtu ini.Ini menerusi "Ops Mahasiswa UIAM Pulang Mengundi" yang dilancarkan Pejabat Timbalan Rektor (Pembangunan Pelajar dan Libatsama Komuniti) dengan kerjasama Bahagian Pembangunan dan Hal Ehwal Pelajar, Kesatuan Pelajar dan Kelab Sahabat Anak Malaysia.Timbalan Rektor (Pembangunan Pelajar dan Libatsama Komuniti) UIAM, Profesor Dr. Akmal Khuzairy Abd. Rahman berkata sebanyak 50 buah bas telah disediakan untuk membawa pulang pelajar mengikut destinasi-destinasi yang ditetapkan.Bagi pelajar yang pulang ke Sabah dan Sarawak, UIAM turut menyediakan sebuah van dan tiga buah bas untuk menghantar pelajar ke KLIA dan KLIA2.

"Kita telah menjalankannya semenjak semalam...kita telah mendapat kerjasama daripada persatuan-persatuan anak negeri yang menyediakan pengangkutan untuk mengangkut mahasiswa mahasiswi kami ke kampung halaman masing -masing."Bas yang paling banyak saya kira ke kedah dan juga ke kelantan serta terengganu, berjumlah lebih daripada 10 biji bas," katanya ketika ditemui pemberita ketika menghantar pelajar pulang di kampus UIAM, di sini.Tambahnya, destinasi-destinasi yang telah ditetapkan bagi penghantaran pulang pelajar adalah Pulau Pinang, Terengganu, Kelantan, Kedah, Perlis, Melaka, Pahang, Johor, Perak dan Negeri Sembilan.


PRU15: Polis keluarkan 2,148 permit ceramah sepanjang tempoh berkempen

KUALA LUMPUR, 17 November - Sebanyak 2,148 permit dikeluarkan Polis Diraja Malaysia (PDRM) bagi mengadakan ceramah sepanjang kempen Pilihan Raya Umum ke-15 (PRU15). Pengarah Operasi PRU15 PDRM, Datuk Seri Hazani Ghazali berkata 326 permit dikeluarkan di Sabah, Pahang (300), Sarawak (293), Perak (221), Johor (208), Kedah (180), Kelantan (147), Selangor (112), Negeri Sembilan (103), Melaka (94), Terengganu (89), Pulau Pinang (40), Perlis (23) dan Kuala Lumpur (12).

Katanya, setakat ini tiada ceramah tanpa permit direkodkan sehingga semalam.

“Polis turut menahan empat lelaki iaitu tiga di Pahang dan seorang di Sarawak yang disiasat mengikut Seksyen 4A(1) Akta Pilihanraya 1954 dan Seksyen 427 Kanun Keseksaan,” katanya menerusi kenyataan hari ini.

Tambah Hazani, polis juga telah membuka 20 kertas siasatan iaitu di Selangor (empat), Kuala Lumpur (empat), Sarawak (tiga), Sabah (dua) dan masing-masing satu di Kedah, Perak, Melaka, Pahang, Negeri Sembilan, Kelantan dan Terengganu antaranya melibatkan kesalahan menghasut, ugutan jenayah, merosakkan bendera dan papan tanda milik parti politik serta calon.


Calon BN diingatkan berhati-hati kempen saat-saat akhir-Shamsul Anuar

LENGGONG, 17 November- Semua calon Barisan Nasional (BN) diingatkan tidak melakukan perbuatan yang boleh merugikan parti di saat-saat akhir kempen.Pengarah Komunikasi BN, Datuk Seri Dr Shamsul Anuar Nasarah berkata tindakan tersebut boleh dijadikan 'senjata' bagi parti lain dan membawa kesan kepada BN.

"Terutama sekali kepada calon-calon baharu mesti benar-benar berhati-hati sebarang kesilapan kecil yang kita lakukan akan dimanipulasi oleh pihak lawan", katanya kepada media.Beliau berkata demikian kepada RTM ketika menyantuni penduduk di Pasar Rabu Kampung Luat, Lenggong.


PRU15: Cantas bendera politik, pendawai elektrik didenda RM4,500

ALOR SETAR, 17 November- Seorang pendawai elektrik dikenakan hukuman denda sebanyak RM4,500 oleh Mahkamah Majistret di sini hari ini, selepas mengaku bersalah melakukan khianat dengan mencantas 50 batang bendera parti politik pada 14 November lalu.Mengikut pertuduhan, dia didakwa dengan niat melakukan khianat mencantas 50 batang bendera sebuah parti politik di tepi Jalan Kampung Alor Parit, Jalan Bukit Raya, Pendang antara 10.00 pagi hingga 11.30 pagi.Bagi kesalahan itu, tertuduh didakwa mengikut Seksyen 427 Kanun Keseksaan yang memperuntukkan hukuman penjara tidak kurang setahun dan tidak lebih lima tahun atau denda atau kedua-duanya sekali.

Terdahulu, peguam, Siti Sabirah Ramli yang mewakili tertuduh memohon mahkamah meringankan hukuman memandangkan tertuduh seorang duda yang perlu menyara seorang anak perempuan berusia 17 tahun dan ibunya berusia 77 tahun.

Bagaimanapun, Timbalan Pendakwa Raya Asmaa' Zamri memohon mahkamah menjatuhi hukuman setimpal memandang kes itu berkepentingan awam.


PRU15: TNB minta kerjasama elak lakukan kerja pengorekan tanah pada hari mengundi

SHAH ALAM, 17 November - Tenaga Nasional Berhad (TNB) meminta kerjasama semua pihak supaya mengelak daripada melakukan kerja pengorekan tanah pada hari mengundi Sabtu ini bagi menghindari berlaku gangguan bekalan elektrik.Ketua Pegawai Rangkaian Pembahagian TNB, Wan Nazmy Wan Mahmood berkata usaha itu bagi mengurangkan risiko menyentuh kabel elektrik dan kerosakan kabel.

"TNB sendiri menangguhkan kerja-kerja sedemikian mulai 16 November di samping memberi tumpuan kepada memastikan kestabilan bekalan sepanjang PRU15, khususnya pada malam keputusan pilihan raya.“Nasihat kami, agar kerja-kerja pengorekan ini ditangguhkan dulu dan jika tidak dapat dielakkan, patuhilah semua prosedur dan tatacara yang ditetapkan agar kita sama-sama dapat mengurangkan risiko gangguan," katanya menerusi kenyataan, hari ini.Tambah Wan Nazmy, pihaknya juga telah membuat persiapan bagi memastikan bekalan elektrik di 6,623 Pusat Mengundi dan 165 Pusat Penjumlahan Rasmi Undi di seluruh Semenanjung berada dalam keadaan baik pada hari pengundian Pilihan Raya Umum ke-15 (PRU15).“TNB telah pun melakukan persiapan awal dalam usaha memastikan aspek teknikal, operasi dan tunggu-sedia bekalan elektrik ke lokasi-lokasi tersebut sentiasa terjamin."Kami juga telah menempatkan pasukan-pasukan petugas bagi memantau dan menunggu sedia untuk lokasi penting ini. TNB telah mendapatkan kerjasama pihak Suruhanjaya Pilihan Raya Malaysia (SPR), Jabatan Kerja Raya (JKR) dan Pihak Berkuasa Tempatan (PBT) di setiap negeri bagi mendapatkan maklum balas perincian keperluan elektrik di kesemua pusat mengundi dan penjumlahan undi,” katanya.


Khairy lapor polis & SKMM, status berunsur fitnah arah 'pecah undi' di Rembau

(Tangkap layar Twitter Dr Bigger balls / Membalak @apanakdikato)

KUALA LUMPUR, 17 November - Calon Barisan Nasional (BN) Parlimen P107 Sungai Buloh, Khairy Jamaluddin akan membuat laporan polis terhadap satu akaun Twitter yang memuat naik tangkap layar perbualan aplikasi WhatsApp berunsur fitnah membabitkan beliau.Khairy berkongsi tangkap layar itu yang dimuat naik akaun bernama Dr Bigger balls / Membalak @apanakdikato.Ia menunjukkan tangkap layar WhatsApp dengan kapsyen 'KJ mengamok (mengamuk) plak (pula) guys..Menteri Kesihatan itu melalui Twitter berkata satu laporan polis dan Suruhanjaya Komunikasi dan Multimedia (SKMM) akan dibuat terhadap pengguna akaun berkenaan."Fake (palsu). Tak perlu sebar fitnah 'black ops', "source: trust me bro" macam ni."Laporan polis dan SKMM akan dibuat termasuk terhadap akaun Dr Bigger balls ini."Tolak fitnah dan politik kotor. Fokus pada #KitaJagaSungaiBuloh#KJ4SB," katanya yang berkongsi status di Twitter hari ini.Dalam muat naik itu, Dr Bigger balls berkongsi tangkap layar perbualan WhatsApp yang didakwa sebagai Khairy bersama seseorang yang memperlihatkan calon BN Sungai Buloh itu memberi arahan untuk 'pecah undi' di Rembau bagi tujuan menjatuhkan calon BN 'Tok Mat' (Datuk Seri Mohamad Hasan).


Parlimen Malaysia sampaikan ucapan takziah atas kematian bekas Ahli Parlimen Padang Serai

KUALA LUMPUR, 16 November- Seluruh warga Parlimen Malaysia menyampaikan ucapan takziah kepada keluarga bekas Ahli Parlimen Padang Serai, Karupaiya A/L Mutusami yang meninggal dunia hari ini.

Menerusi kenyataan yang dikeluarkan , Yang Dipertua Dewan Rakyat, Tan Sri Azhar Azizan Harun mendoakan semoga ahli keluarga serta kenalan mendiang tetap sabar dan tabah menghadapi dugaan kehilangan.

"Parlimen Malaysia amat menghargai khidmat bakti dan jasa mendiang kepada masyarakat dan negara semasa beliau berkhidmat sebagai Ahli Parlimen," menurut kenyataan media itu.


PM senarai empat iltizam jika diberi peluang teruskan pentadbiran

KUALA LUMPUR, 17 November - Empat iltizam disenaraikan Perdana Menteri, Datuk Seri Ismail Sabri Yaakob untuk negara sekiranya diberi peluang meneruskan pentadbirannya selepas Pilihan Raya Umum ke-15 (PRU15).Iltizam pertama adalah menyatupadukan rakyat demi kesejahteraan dan kebajikan Keluarga Malaysia, manakala kedua, menyuburkan kemakmuran ekonomi serta pembangunan negara.Yang ketiga menurut Ismail Sabri adalah memelihara kesucian agama Islam tanpa meminggirkan agama lain selaras Perlembagaan Persekutuan serta keempat, memperkasa integriti tadbir urus negara."Inilah iltizam saya untuk Malaysia, demi kestabilan dan kemakmuran masa depan tanah air kita. Terima Kasih Keluarga Malaysia!," katanya dalam kenyataan Amanat PRU hari ini.Beliau berharap, seluruh iltizam dapat dilaksanakan sekiranya semua pengundi memberi kepercayaan untuk beliau dan Barisan nasional (BN) menerajui negara bagi penggal akan datang.

Tambah Ismail, menggalas tanggungjawab menerajui negara bermula 21 Ogos 2021 bukanlah satu tugas yang mudah apabila beliau mengangkat sumpah sebagai Perdana Menteri ketiga dalam penggal yang sama (2018-2022), selain berlaku peralihan tiga kerajaan dalam tempoh tiga tahun, adalah episod gelap kepada negara.Menurutnya, ketika itu negara berdepan ancaman pandemik COVID-19 dengan jumlah pesakit harian mencecah puluhan ribu, mengorbankan ratusan rakyat sehari sehingga menyebabkan fasiliti perubatan hampir lumpuh.Tidak cukup dengan itu katanya, negara berdepan krisis ekonomi dengan jumlah pengangguran meningkat lebih 700,000 orang dan banyak sektor perniagaan terpaksa gulung tikar serta rakyat hilang mata pencarian."Sepanjang tempoh 15 bulan, inilah 15 inisiatif yang telah kita capai bersama. Hari ini, keadaan bertambah baik dan kita mampu bergerak maju ke hadapan, namun masih banyak yang perlu kita laksanakan untuk menjadi sebuah negara bangsa yang teguh bersama dan kembali dihormati di persada dunia."Pada 19 November ini, Keluarga Malaysia akan melaksanakan tanggungjawab untuk memastikan negara ini terus ditadbir dengan baik," katanya selaku penyandang kerusi Parlimen Bera sejak 2004 yang bakal ditentang calon Pakatan Harapan (PH) Abas Awang dan Asmawi Harun dan Perikatan Nasional (PN) pada PRU15.


1,600 pelajar UTM Johor pulang untuk mengundi

JOHOR, 16 November- Seramai 1,600 pelajar Universiti Teknologi Malaysia (UTM) Johor Bahru, Johor, pulang ke negeri masing-masing untuk mengundi pada Pilihan Raya Umum ke-15 (PRU15), Sabtu ini.  Penghantaran pulang pelajar melibatkan 43 bas disediakan UTM dan disewa daripada syarikat perusahaan bas.  Timbalan Naib Canselor (Hal Ehwal Pelajar) UTM, Profesor Dr. Shamsul Sahibudin berkata, penghantaran pelajar dibuat dua hari iaitu pada hari ini dan esok.

(Timbalan Naib Canselor (Hal Ehwal Pelajar) UTM, Profesor Dr. Shamsul Sahibudin)

Ia diselaras Majlis Perwakilan Pelajar (MPP) UTM, mengambil masa tiga minggu bagi mengumpul maklumat pelajar yang memerlukan khidmat tersebut. Pelajar hanya perlu membayar tambang antara RM20 hingga RM50 mengikut lokasi dan negeri masing-masing. "Proses ini mereka laksanakan mereka telah mengunpulkan nama para pelajar yang memerlukan servis ini dan mereka telah mendapatkan perkhidmatan bas dari syarikat luar. Pihak UTM gembira pelajar akan menjalankan tanggungjawab mereka sebagai pengundi dan UTM serta majlis perwakilan pelajar sedia membantu mereka menunaikan tanggungjawab," katanya.Rata-rata pelajar UTM berasa lega dengan perkhidmatan bas yang disediakan untuk pelajar pulang menjalankan tanggungjawab kepada negara."Ya saya memang perlu berterima kasih kepada pihak pengurusan UTM telah menyediakan bas kepada pelajar sebab kalau kita hendak cari bas dekat luar itu memang agak susah sebab satu memang semua sudah penuh dan lagi pun bilangan pelajar yang agak ramai hendak balik mengundi," kata S.Rakesh kumar pelajar UTM. "Sebab saya sebenarnya asal daripada Kedah dan saya selalu naik kapal terbang, jadi untuk ke sana memang menggunakan kos yang sangat tinggi., jadi bila saya tahu yang PRU dalam masa yang dekat saya macam cemas, tiada bas, jumpa MPP UTM ada perkhidmatan bas disediakan, saya macam sangat lega," kata Fatin Shahida Afiqah Shaharudin, pelajar UTM"Saya sangat gembira untuk mengundi boleh undi untuk masa hadapan kita, ekonomi sudah merosotkan, jadi ekonomi yang sangat baik jadi undilah parti yang betul," kata Tan Wilson, pelajar UTM. Bas mula bergerak 9.30 malam tadi dan sesi esok akan bermula 8.00pagi.


Hishammuddin ingatkan pengundi muda buat keputusan bijak, Sabtu ini

KLUANG, 16 November- Pengundi muda diingatkan tidak mudah terpengaruh dengan maklumat kempen tidak tepat, yang disebarkan melalui media sosial.Seterusnya, boleh mempengaruhi penilaian mereka pada Pilihan Raya Umum Ke-15 (PRU15), Sabtu ini.  Bendahari Agung Barisan Nasional, Datuk Seri Hishammuddin Tun Hussein menasihati golongan tersebut untuk bijak membuat keputusan dan bukan bersandarkan sentimen di media sosial.  "Saya harap pengundi muda bijak membuat keputusan dan bukan bersandarkan sentimen di media sosial."Terutama apa yang keluar dalam aplikasi seperti TikTok yang banyak menyebarkan berita kurang tepat,” katanya ketika ditemui dalam satu majlis di Paloh, di sini.

Beliau yang juga calon BN Parlimen Sembrong ditanya berhubung kempen melalui media sosial yang menumpukan kepada golongan muda ketika ini.


Jentera BN perlu kuasai media sosial

(Perdana Menteri, Datuk Seri Ismail Sabri Yaakob)

BERA, 16 November- Jentera Barisan Nasional (BN) perlu lebih proaktif dan menguasai penggunaan media sosial. Menurut Perdana Menteri, Datuk Seri Ismail Sabri Yaakob ini bagi menjawab dan menerangkan manifesto yang telah digariskan kepada rakyat, terutama pengundi muda. "Kita jual produk kita yang baik, pasti orang akan menerima kita dan saya sudah beritahu tak perlu nak serang peribadi sesiapa...yang penting adalah mereka menerima kita dengan apa yang kita janjikan untuk mereka."Rakyat percaya kepada kita kerana bukti kita selama 60 tahun kita yang membangunkan negara ini, yang mampu menjaga kepentingan rakyat," katanya.

Beliau bercakap dalam sidang media selepas menghadiri majlis sembang santai bersama penduduk setempat di Dewan Orang Ramai Mengkarak Stesen Bera, Pahang.


Calon Parlimen Iskandar Puteri pergiat kempen dekati pengundi

ISKANDAR PUTERI, 16 November- Memasuki hari ke-12 kempen Pilihan Raya Umum Ke-15 (PRU15), calon Barisan Nasional (BN) dan Perikatan Nasional (PN) bagi Parlimen Iskandar Puteri terus rancak berkempen, seawal 7 pagi dengan mengadakan tinjauan mesra bertemu pengundi di pasar pagi. Calon BN, Datuk Jason Teoh Sew Hock berkata pengalaman berkempen semasa PRN Johor Mac lalu, banyak membantu beliau menjawab pelbagai isu berbangkit."Saya lihat peluang kali cerah walaupun berdepan cabaran," katanya kepada RTM, di sini.

(Calon BN, Datuk Jason Teoh Sew Hock)

Calon PN, Jason Tan pula berkata tinjauan ketika berkempen menunjukkan pengundi memberi maklum balas baik. "Saya gembira dengan maklum balas yang diberikan, khusus golongan muda," jelasnya.


PRU15: Dakwaan BN ketinggalan propaganda, jangan terpengaruh

BERA, 16 November- Kajian dikeluarkan oleh badan-badan bebas, yang mendakwa Barisan Nasional (BN) ketinggalan dalam Pilihan Raya Umum Ke-15 (PRU15), dilihat sebagai propaganda dan perang psikologi pihak tertentu.  Perdana Menteri, Datuk Seri Ismail Sabri Yaakob meminta rakyat agar tidak terpengaruh dan berpandukan kajian itu semata-mata.  "Jangan kita terpengaruh, ini merupakan perang psikologi pihak tertentu untuk menarik pengundi, khusus golongan atas pagar yang masih belum membuat keputusan," katanya.

Beliau bercakap dalam sidang media selepas menghadiri majlis sembang santai bersama penduduk setempat di Dewan Orang Ramai Mengkarak Stesen Bera, Pahang.Ismail Sabri mengulas beberapa laporan daripada badan bebas dan pemerhati yang mendakwa Barisan Nasional ketinggalan dalam perebutan kerusi Parlimen berbanding parti lawan.


Polis siasat kejadian poster PM dibakar

(Papan poster wajah Ismail Sabri dan Dr Mashitah di Kampung Gelong Air, Mukim Gunong ada kesan terbakar)

KOTA SETAR, 16 September - Polis sedang mengesan individu yang melakukan perbuatan khianat dengan membakar poster kempen wajah Perdana Menteri, Datuk Seri Ismail Sabri Yaakob dan calon Barisan Nasional (BN) Parlimen Kuala Kedah, Datuk Dr Mashitah Ibrahim.Kejadian berlalu di Kampung Gelong Air, Mukim Gunung, semalam.  Ketua Polis Daerah Kota Setar, ACP Ahmad Shukri Mat Akhir berkata, pihaknya menerima laporan yang dibuat petugas BN pada pukul 3.00 petang, sebaik menyedari poster itu terdapat kesan bakar. "Unit forensik telah melakukan siasatan di tempat kejadian dan siasatan lanjut sedang dijalankan bagi mengesan pelaku," jelas ACP Ahmad Shukri. Tambahnya, kertas siasatan telah dibuka mengikut Seksyen 4A(1) Akta Kesalahan Pilihan Raya 1954, Seksyen 435 Kanun Keseksaan kerana kesalahan membakar.  Sementara itu, Naib Ketua UMNO Bahagian Kuala Kedah, Datuk Abdul Muthalib Harun yang juga wakil kepada calon BN, Datuk Dr Mashitah Ibrahim berkata perbuatan khianat seumpama itu tidak sepatutnya berlaku dalam kempen Pilihan Raya Umum ke-15 (PRU15) ini.  “Semua pihak perlu matang dan tidak melakukan sebarang provokasi,” kata Abdul Muthalib.


PRU15: 14 kertas siasatan dibuka insiden ketika berkempen di Kelantan

KOTA BHARU, 16 November - 14 kertas siasatan dibuka berhubung insiden yang berlaku sepanjang kempen PRU15 di Kelantan.Ketua Polis Kelantan, Datuk Muhammad Zaki Harun berkata insiden yang berlaku melibatkan perbuatan khianat dengan merosakkan bendera dan poster, laporan fitnah di media sosial serta penularan berita palsu yang mengaibkan.Katanya, separuh daripada kes berkenaan selesai dan pendakwa raya akan menentukan tindakan bagi kes terbabit.

“Kita juga melihat kepada kumpulan-kumpulan yang bergiat aktif dalam pemasangan bendera ini...rasanya berlaku pertelingkahan antara mereka. Kes-kes ini dapat ditangani dengan baik... insya-Allah harap tidak ada lagi kes-kes yang dilaporkan," katanya ketika menjadi tetamu KELANTANfm, di sini.Tambah Muhammad Zaki, lima suspek turut ditahan di bawah Seksyen 147 Kanun Keseksaan berkaitan kejadian rusuhan yang berlaku di Kuala Krai.


Hampir 12,000 petugas digerakkan kawal ketenteraman

JOHOR BAHRU, 16 November- Hampir 12,000 pegawai dan anggota merangkumi pelbagai agensi, digerakkan di Johor; bersiap siaga berdepan sebarang kemungkinan seperti ancaman keselamatan menjelang Pilihan Raya Umum ke-15 (PRU15), Sabtu ini dan bencana seperti banjir. Pengarah Majlis Keselamatan Negeri Johor, Mohd Tarmizi Dan berkata, jawatankuasa terlibat telah bersidang dan pihaknya menyelaras dasar serta arah tuju berkaitan keselamatan negara. "Kita telah melaksanakan latih amal berkaitan pengurusan dan kawalan tenteraman awam."Di peringkat negeri Johor kita adakan di beberapa daerah untuk memastikan kesiapsiagaan semua agensi atau pasukan keselamatan negeri Johor berdepan situasi kawalan ketenteraman awam di negeri Johor." Proses itu juga membantu semua agensi di lapangan merangka strategi serta langkah-langkah pemulihan jangka pendek dan panjang bagi mengekalkan ketenteraman awam. Mohd Tarmizi ditemui pemberita selepas temu bual di konti JOHORfm.

(Mohd Tarmizi Dan ditemui pemberita di konti Johorfm)


Calon BN diingatkan tidak berasa selesa, terus bekerja keras

BERA, 16 November- Semua calon Barisan Nasional (BN) diingatkan agar tidak berasa selesa ditempat masing-masing dalam fasa akhir berkempen.  Ini ditegaskan Perdana Menteri, Datuk Seri Ismail Sabri Yaakob."Pilihan raya ini apa sahaja boleh berlaku, saya sudah sebutkan tidak ada siapa yang boleh sahkan kata mereka pasti menang, sesiapa sahaja termasuk saya sendiri."Kita mesti terus bekerja keras, jangan ada yang berasa selesa," katanya.

(Datuk Seri Ismail Sabri Yaakob/Foto BERNAMA)

Beliau bercakap dalam sidang media selepas menghadiri majlis sembang santai bersama penduduk setempat di Dewan Orang Ramai Mengkarak Stesen Bera, Pahang.Ismail Sabri yang juga Naib Presiden Umno turut berharap agar soal pemilihan parti tidak dibincangkan ketika ini.Jelasnya, ia hanya akan mengganggu tumpuan dan hubungan dalam parti.


Tiga lelaki ditahan, edar risalah politik dalam Pangkalan TLDM Lumut

LUMUT, 16 September - Tiga lelaki ditahan kerana mengedar risalah parti politik dalam Pangkalan Tentera Laut Diraja Malaysia (TLDM) di Lumut, Perak, semalamKetua Polis Perak, Datuk Mohd. Yusri Hassan Basri dalam kenyataan hari ini berkata, kesemua mereka berusia 19 hingga 33 tahun itu ditahan Provos Tentera Laut (PROTELA) TLDM semasa melakukan rondaan.Ketiga-tiga lelaki terbabit ditahan di pekarangan blok A8 Rumah Keluarga TLDM (RKTLDM) dan disiasat mengikut Seksyen 24B Akta Kesalahan Pilihan Raya 1954.Datuk Mohd. Yusri berkata Pangkalan TLDM merupakan kawasan larangan yang diwartakan berdasarkan Akta Kawasan Larangan dan Tempat Larangan 1959.Justeru, beliau menasihati semua parti bertanding supaya mematuhi undang-undang yang dikuatkuasakan sepanjang Pilihan Raya Umum ke-15 (PRU15) berlangsung.Dalam kenyataan sama, Datuk Mohd. Yusri berkata, sebanyak 31 laporan polis diterima semalam dan lima kertas siasatan telah dibuka.Ia menjadikan jumlah keseluruhan laporan polis sejak kempen PRU15 ialah 200 laporan dengan 21 kertas siasatan.Dalam pada itu, 402 permohonan permit ceramah diterima semalam daripada parti bertanding dengan kesemuanya diluluskan.


PRU15: Lebih 19,000 anggota RELA sedia bertugas

KUALA LUMPUR, 16 November- Lebih 19,000 anggota RELA seluruh negara sedia digerakkan bagi membantu pasukan keselamatan lain dalam memastikan tahap keselamatan di pusat mengundi terkawal, Sabtu ini.Bantuan termasuk kawalan perimeter dan lalu lintas di lokasi terlibat.Pengarah Bahagian Operasi RELA, Mohamad Razib Buhaini berkata, "pihak PDRM Bukit Aman memerlukan bantuan sumber manusia di peringkat RELA sendiri untuk membantu tugas tidak kritikal."Ia membolehkan pasukan PDRM fokus pada tugas utama yang mana elemen keselamatan menjadi tunjang utama dalam penugasan kali ini."Mohamad Razib Buhaini berkata demikian ketika menjadi tetamu program Selamat Pagi Malaysia di Angkasapuri.Di samping itu bagi menghadapi Musim Tengkujuh, RELA menubuhkan pasukan khas bagi membantu memindahkan penduduk terjejas banjir ke Pusat Pemindahan Sementara (PPS).Rondaan pemantauan dan keselamatan bencana telah digerakkan sejak 15 Oktober lalu melibatkan lebih 4,000 pegawai dan anggota RELA di seluruh negara di lokasi berpotensi banjir.

(Mohamad Razib Buhaini ditemui pemberita di Angkasapuri)


RM1.1 juta peruntukan bagi kebajikan 1200 nelayan

TANJUNG BIDARA, 16 November- Kerajaan Negeri Melaka memperuntukkan RM1.1 juta bagi menjaga kebajikan 1,200 nelayan yang mendaftar di negeri itu. Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh berkata, ia termasuk Bayaran Insentif Sara Hidup Secara One Off sebanyak RM250.

(Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh)

Katanya, di Masjid Tanah sahaja seramai 327 nelayan berdaftar menerima manfaat berkenaan. “Keprihatinan kerajaan negeri adalah merupakan satu langkah yang terbaik kerana negeri Melaka difahamkan mempunyai tabung ini, khusus utk nelayan membantu nelayan dan memberi mereka insentif kepada mereka secara berkala pada setiap empat kali setahun. Ini adalah salah satu langkah kita untuk memberikan one off dulu kemudian kita tidak menggalakkan nelayan untuk mengambil risiko sewaktu musim tengkujuh ini untuk keluar ke laut,"katanya.Beliau berkata demikian dalam sidang media selepas Program Penyampaian Bayaran Insentif sara Hidup Secara "One Off" (kali keempat) bernilai RM250 ringgit kepada nelayan Negeri Melaka di Kompleks Japerun Tangga Bidara.


Abon turun padang, bantu calon BN

(Abon turun padang bantu kempen calon BN di Kangar)

KANGAR, 16 September - Kempen Pilihan Raya Umum ke-15 (PRU15) di Kangar, Perlis diserikan dengan kehadiran pelawak terkenal, Abon.Abon atau nama sebenar, Sharizan Ahmad turun padang membantu kempen Barisan Nasional (BN) bagi Parlimen P002 Kangar.Bagi calon BN Parlimen P002 Kangar, Datuk Dr Fathul Bari Mat Jahya, kehadiran Abon ke lokasi kempen merupakan nilai tambah untuk mendekati pengundi terutama pengundi muda.Abon dan Datuk Dr Fathul Bari ditemui media ketika berkempen di Pasar Pagi Batu 2 Lama.Dr Fathul Bari berdepan penyandang kerusi Parlimen P002 Kangar, Noor Amin Ahmad dari Pakatan Harapan (PH) serta empat calon lain iaitu Zakri Hassan dari Perikatan Nasional (PN), Rohimi Shapiee dari Parti Warisan Sabah (Warisan) dan Nur Sulaiman Zolkapli dari Gerakan Tanah Air (GTA).

Pada PRU14, Noor Amin Ahmad memenangi kerusi Parlimen P002 Kangar dengan majoriti 5,603 undi atau keseluruhan memperoleh 20,909 jumlah undi dalam pertembungan tiga penjuru melawan calon BN, Ramli Shariff (15,306 undi) dan calon PAS, Zahid Ibrahim (8,465 undi).

(Abon bersama calon BN, Datuk Dr Fathul Bari di Pasar Pagi Batu 2 Lama)


6,000 pelajar terlibat siri ke enam PUM22 anjuran SSM

HULU TERENGGANU, 16 November - Seramai 6,000 pelajar dari pelbagai institusi terlibat mengikuti Program Usahawan Muda (PUM22) siri ke-6 peringkat negeri Terengganu dan Kelantan anjuran Suruhanjaya Syarikat Malaysia (SSM). Penyertaan terdiri daripada pelajar Politeknik, Kolej komuniti, pusat Latihan GIATMARA dan Institut Latihan Perindustrian (ILP) dari kedua-dua negeri.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata PUM22 merupakan program khas dianjurkan bagi memberi kefahaman berkaitan tatacara serta perundangan yang dikawal selia SSM berhubung keperluan dan faedah perniagaan.Ini termasuklah strategi perniagaan dan pengurusan wang, serta strategi pemasaran digital dan pengkongsian bersama usahawan berjaya.

"Menerusi program ini, SSM membuka peluang kepada peserta untuk memanfaatkan Skim Pendaftaran Perniagaan Prihatin (SPPP) bagi memberi kemudahan pendaftaran perniagaan secara percuma kepada golongan usahawan B40 dan pelajar Institusi Pengajian Tinggi (IPT) sepenuh masa," katanya ketika berucap pada Majlis Perasmian PUM22 peringkat Zon Pantai Timur di Dewan Akademi Binaan Malaysia Jenagor, Kuala Berang, di sini.Tambah Rosol, dari Januari 2021 hingga 31 Oktober 2022, jumlah pendaftaran perniagaan yang berjaya didaftarkan melalui SPPP adalah melebihi 43,000 pendaftaran terdiri daripada 19,758 pelajar IPT dan 23,365 usahawan B40.


JOHOR BAHRU, 16 November- Kerajaan Johor bersetuju menggantikan cuti Hari Kelepasan Am yang jatuh pada 18 November kepada 20 November, Ahad. Menteri Besar, Datuk Onn Hafiz memaklumkan, keputusan dibuat selepas mendapat perkenan Sultan Johor, Sultan Ibrahim Sultan Iskandar. Cuti ganti itu juga sebagai tanda penghargaan kepada rakyat Johor yang keluar mengundi menunaikan tanggungjawab mereka. Tambahnya, setiap undi akan memastikan proses demokrasi dan pembangunan negara terus berkembang, demi kesejahteraan hidup rakyat Johor dan Malaysia amnya, untuk tempoh lima tahun akan datang. Terdahulu, Perdana Menteri, Datuk Seri Ismail Sabri Yaakob mengumumkan Hari Pelepasan Am pada 18 dan 19 November bagi memudahkan pengundi menunaikan tanggungjawab mengundi bagi Pilihan Raya Umum ke-15 (PRU15), Sabtu ini.Manakala negeri yang menjadikan Jumaat dan Sabtu sebagai hari kelepasan mingguan, maka Ahad, 20 November ditetapkan sebagai hari kelepasan tambahan.

(Johor umum cuti gantian pada 20 November)

Berita berkaitan:Majikan swasta digesa beri pelepasan cuti am pada Jumaat dan Sabtu - Saravanan


Majikan swasta digesa beri pelepasan cuti am pada Jumaat dan Sabtu - Saravanan

KUALA LUMPUR, 16 November - Pihak majikan sektor swasta digesa untuk mempertimbangkan pelepasan cuti am pada Jumaat dan Sabtu ini bagi memberi peluang kepada pekerja menunaikan tanggungjawab sebagai pengundi.Menteri Sumber Manusia, Datuk Seri M. Saravanan berkata ia bagi memenuhi tujuan dan hasrat pemberian hari kelepasan itu oleh kerajaan Persekutuan dalam menggalakkan rakyat Malaysia keluar mengundi sempena Pilihan Raya Umum ke-15 (PRU15), Sabtu ini.Katanya, cuti umum itu diisytiharkan di bawah Seksyen 8, Akta Hari Kelepasan 1951 (Akta 369) yang merupakan cuti am diperuntukkan kepada pekerja di sektor swasta menurut Seksyen 60D(1)(b) Akta Kerja 1955.

“Menurut peruntukan ini, majikan boleh menggantikan mana-mana hari lain sebagai ganti cuti am bergaji kepada pekerja,” katanya menerusi kenyataan hari ini.Justeru, Saravanan berkata majikan dikehendaki memaklumkan kepada pekerja sama ada memilih tarikh pada 18 dan 19 November sebagai hari cuti am atau menggantikannya dengan tarikh-tarikh lain.Sekiranya tiada penggantian, pekerja yang bekerja pada tarikh berkenaan layak menerima kadar gaji bagi cuti am, katanya.Kerajaan mengumumkan cuti umum di seluruh negara pada Jumaat dan Sabtu ini untuk memudahkan pergerakan rakyat Malaysia ke lokasi mengundi, manakala negeri yang menjadikan Jumaat dan Sabtu sebagai hari kelepasan mingguan maka Ahad, 20 November ditetapkan sebagai hari kelepasan tambahan.